text:
Gicumbi : MINICOM n’Akarere birasuzuma ishyirwamubikorwa ry’amasezerano bagiranye binyujijwe muri SACCO
Minisiteri y’ubucuruzi n’akarere ka Gicumbi barasuzumira hamwe amasezerano bagiranye ajyanye no kwakira no gutanga amafaranga atangwa na ba Rwiyemezamirimo binyuze kuri nkunganire (vouchers), bakareba niba yaratanzwe neza kandi iyi gahunda ikaba yarageze ku ntego zayo. Inama yari irimo Umuhuzabikorwa wa gahunda y’ubujyanama mu bucuruzi (“PROBA” Proximity Business Advisory) na Hangumurimo, Kabahizi Jean Jacques avuga ko hasobanuwe ko amafaranga... Read More


c: text/html

text:
Hon. Mukarugwiza Annonciata, umudepite mu nteko ishinga amategeko y’u Rwanda aributsa abyeyi b’abanyarwanda ko ari inshingano yabo kwigisha abana kuko uburezi ari bwo shingiro ry’iterambere ndetse akanashimangira ko umwana afite uburenganzira bwo kurega umubyeyi we igihe amukuye mu ishuri.
Ibi Hon Mukarugwiza yabitangarije mu murenge wa Jarama mu karere ka Ngoma mu ntara y’Iburasirazuba kuwa 16 Nzeri 2016, ubwo yasuraga abaturage baho muri gahunda y’abadepite yo kwegera abaturage bagamije kumva no gukemura ibibazo byabo.
Mu byo uyu mudepite yagejeje kuri aba baturage, harimo ingingo yo kubashishikariza gushyira abana babo mu mashuri no gukurikirana imyigire yabo kugirango bige neza.
Yavuze ko nta mubyeyi wemerewe gukura umwana mu ishuri ku mpamvu iyo ari yo yose kuko Leta y’u Rwanda yakoze ibishoboka byose kugirango iteze imbere uburezi bw’ibanze ku banyarwanda bose.
Hon. Mukarugwiza yagize ati: "Nta munani waruta Kwiga, abana bafite uburenganzira bwo kurega ababyeyi babo igihe babakuye mu ishuri. Niba twifuza abayobozi beza b’ejo hazaza tugomba gushyira abana bacu mu ishuri, kubuza abana Kwiga ni ukubavutsa uburenganzira bwabo no gusubiza igihugu inyuma"
Leta yashyizeho gahunda y’uburezi bw’ibanze bw’imyaka 12 mu rwego rwo guteza imbere uburezi kuri bose ariko nubundi hirya no hino mu gihugu haracyagaragara abana bata amashuri imburagihe akenshi bitewe na bamwe mu babyeyi batezuka ku nshingano zabo mu burezi n’uburere bw’abana babo.
Ibi ni byo Hon Mukarugwiza aheraho asaba abana hugaranira uburenganzira bwabo bwo kwiga ndetse byaba na ngombwa bakarega ababyeyi babo babakura mu mashuri imburagihe.
Ikibazo cy’amakimbirane yo mu ngo kandi ni kimwe mu byagarutsweho cyane mu bibazo by’abaturage bituma Hon. Nikuze Nura wari kumwe na Mukarugwiza agaruka ku kurwanya amakimbirane yo mu ngo kuko asenya iterambere ry’imiryango anaboneraho kubashishikariza kugira isuku muri byose.
Kuri iyi ngingo, Hon. Nikuze yagize ati: "Kwirinda amakimbirane yo mu miryango ni isoko y’iterambere kuko n’imirire mibi akenshi igaragara mu ngo zifite amakimbirane. Kugirira isuku ibyo turya n’ibikoresho byo mu rugo birinda indwara ziterwa n’umwanda"
Abadepite mu nteko ishinga amategeko barimo kuzenguruka hirya no hino mu tugari n’imirenge imwe n’imwe igize igihugu mu rwego rwo kumva no gukemura ibibazo byugarije abanyarwanda bo mu ngeri zitandukanye.
Iyi gahunda iri mu rwego rwo kwegereza abaturage ubuyobozi no kubaha amahirwe yo kugaragaza ibitekerezo n’ibibazo byabo mu rwego rwo kwihutisha iterambere rirambye n’imibereho myiza y’abaturage.
Abaturage batuye mu murenge wa Jabana bagize amahirwe yo kugaragariza ibibazo byabo ku badepite nk’intumwa zabo
Abaturage nyuma yo kugaragaza ibibazo bibugarije bacinyanye akadiho n’abadepite babasuye

robotstxt: allowed

filter: keep


text:
Mu ruhando rwa muzika Nyarwanda hagiye havugwamo byinshi byerekeye ku bahanzi bagiye bavugwaho ubusambanyi ndetse nyuma bikaza gutahurwa ko batakoresheje agakingirizo bitewe...
Nyuma yo kuvugwaho udushya twinshi turimo imyambarire idasanzwe,Miss Amandah asigaye ari mu rukundo n’umunyamideri ukomeye muri uganda umusore wahoze akundanda n’umuherwe kazi...
Umuraperi ukomeye muri Uganda Keko, yavuze ko umuhanzi Sheebah Karungi yokamwe n’igitsina cy’abagabo kuko ngo amaze kuryamana n’abagabo utamenya umubare. Mu kiganiro...
Akenshi uzasanga abenda gusezerana babazanya ibibazo bitandukanye harimo ibijyanye n’imyenda bazambara mu bukwe bwabo ndetse bumva bafitiye amatsiko umunsi w’ubukwe bwabo. Ni...
Butera Knowless umuhanzi umaze iminsi akunzwe muri muzika mu Rwanda kuri uyu wa gatanu yagaragaye mu barangije muri Kaminuza yigenga ya ULK....
Ni byiza rero kumenyana neza cyane cyane ku bashakanye. Impamvu ni uko mu buzima bwabashakanye, kumenya bihagije umuntu bigira uruhare runini mu bibazo...


text:
Ese hari ubuzima nyuma y’ubu? Ese uburyo tubayeho bugira ingaruka ku buzima bw’iteka ryose? cyangwa se tunywe, turye kuko ejo tuzapfa? Ibi ni ibibazo dukwiye kwibaza twese mu ngeri zose turimo. Imana irifuza ko tubaho ubuzima bufite intumbero. Bibiliya itubwira guhanga amaso Yesu kandi uwo Yesu yicaye iburyo bwa Se mu ijuru; ibi bivuze ko intumbero yacu ikwiye kurenga ubuzima tubayeho ku isi; ikaba iyo kuzabana na Yesu iteka ryose.
Mose muri Zaburi yagize ati: iyo umuntu arambye ageza ku myaka 70, uwarambye cyane akageza 80 nuko asaba ngo tugire ubwenge bwo kubara iminsi yacu; tugire imitima y’ubwenge, mu yandi magambo imitima ifite icyerekezo.
Yesu aza, yahinduye urupfu umuryango utugeza mu bwami bw’Imana. Impamvu abakristu tukirwana intambara zimwe za zimwe tutari dukwiye kurwana mu isi turimo n’uko akenshi tuba twatakaje icyerekezo cy’Iteka ryose, ahubwo tugatumbira ubuzima bugufi bwo muri iyi isi.
Pawulo we yagize ati: “kubaho kwanjye ni Kristu kandi no gupfa ni inyungu…” yari yarasobanukiwe ko urugendo hano ku isi ari urw’igihe gito cyane kandi ko imibabaro turugiramo idakwiye kugereranwa n’ubwiza tuzahabwa mu buzima bw’iteka ryose.
Dukwiye gutumbera Yesu kuko ariwe banze ryo kwizera kandi urupfu ku bizera ni umuryango utwinjiza mu buzima bw’iteka ryose aho tuzabana na Yesu ubuziraherezo.
Ubuzima bwa hano mu isi twabugereranya no kugendera muri bus (bisi) utazi aho n’igihe izahagarara. Umushoferi wayo ni we ufite ububasha bwo guhagarara igihe abishakiye akakuvanamo ugeze aho agomba kugera (umunsi w’urupfu rwacu). Uburenganzira bwo kubona ijuru tubuhabwa n’#ubusabane dufitanye n’Imana twagereranya n’umushoferi w’iyi bus.
Bavandimwe, reka tugire ibyiringiro by’ijuru kuko Yesu Kristu yazutse. Ubuzima turimo ubu nibwo budutegurira uko tuzabaho iteka ryose. Kandi uburyo n’igihe cyo kuvira muri ubu buzima si ibyacu ahubwo biri mu maboko y’Imana idukunda.
#Ibyanditswe: Abaheburayo 12:1-2 / Zaburi 90:10,12 / Umubwiriza 3:1-7 / 2Abakorinto 4:16-18 / Yohana 14:1-6 / Abaroma 8:18-25
Ev. Lambert BARIHO ( Omega Church)


text:
Muri Kaminuza y’u Rwanda ishami ry’Uburezi
Abanyeshuri biga muri kaminuza y’u Rwanda ishami ry’Uburezi, bari kwimenyereza umwuga mu bigo by’amashuri bitandukanye baravuga ko bagowe cyane no kubahiriza inshingano zabo mu gihe ishuri bigamo ryahagaritse gutanga amafaranga yajyaga abafasha.
Aba banyeshuri batangiye kwimenyereza umwuga wo kwigisha mu bigo by’amashuri bitandukanye muri Nzeli 2016, bikaba biteganijwe ko bazarangiza kwimenyereza muri Kamena 2017.
Abanyeshuri baganiriye na Makuruki.rw ntibashimye gutangaza amazina yabo kubw’ingaruka bakeka ko byabagiraho ariko bose icyo bahurizaho ni uko aho bari babayeho mu buzima butaborohoye nyuma y’aho hakuweho amafaranga bajyaga bahabwa mu rwego rwo kubafasha.
Umwe muri bo yagize ati “Twabwiwe ko nta mafaranga ya stage tuzongera guhabwa ariko ntabwo batubwiye impamvu bayakuyeho. Kugeza ubu tubayeho nabi kuko nko kujya aho nkorera binsaba gutega iyo nta mafaranga mfite ngenda n’amaguru bikamviramo gukerererwa."
Aba banyeshuri bemeza ko mu gihe aya mafaranga yakurwaho burundu, ngo ntibizeye kuba bazatanga umusaruro nk’uwo bari bitezweho kubera imibereho barimo itabemerera gukora imbaraga nyinshi.
Yagize ati “Rwose simpamya ko wataha unaniwe, ugataha n’amaguru urugendo runini nurangiza ngo ugende utegure isomo, birumvikana ko ireme ry’uburezi ritangwa n’umuntu ubayeho neza ritangana n’iry’umuntu ubaye nk’uku tubayeho.”
Twageragaje Kuvugana n’umuyobozi ushinzwe Imari muri kaminuza y’u Rwanda ishami ry’Uburezi Francoise Shabairu, atubwira ko ntacyo yiteguye gutangaza kuri iki kibazo.
Amakuru twahawe n’umwe mu bakozi ba kaminuza y’u Rwanda nuko icyi ari icyemezo cyafashwe na kaminuza y’u Rwanda ariko ngo nabo ntibasobanukiwe uburyo byakozwemo dore ko nta n’inyandiko ibisobanura bigeze bahabwa ngo nabo basobanurire abanyeshuri.
Ikindi hari abanyeshuri barangije kwiga muri iri shuri bagifitiwe ibirarane by’amafaranga yo kwimenyereza bagombaga guhabwa mu mwaka w’amashuri wa 2015/2016.


text:
sam.
22
janv.
2011
ISOMO RYA MBERE
Isomo ryo mu gitabo cy’Umuhanuzi lzayi (Iz 8, 23 ; 9, 1-3)
8,23bMu gihe cyahise, Uhoraho yasuzuguje igihugu cya Zabuloni n’icya Nefutali, ariko hanyuma aha ikuzo inzira igana ku nyanja, hakurya ya Yorudani n’intara y’abanyamahanga. 9,1 Abantu bagendaga mu mwijima babonye urumuri nyamwinshi, abari batuye mu gihugu cy’icuraburindi, urumuri rwabarasiyeho. 2Wabagwirije ineza ubasakazaho ibyishimo, none bariho bariyereka imbere yawe boshye abishimira umusaruro, baranezerewe nk’abagabana iminyago, 3kuko wabakijije umuzigo bari bikoreye, ingiga yabashenguraga ibitugu n’ikiboko cy’uwabakoreshaga agahato, warabijanjaguye nko kuri wa munsi w’ Abamadiyani.
ZABURI (Zab 27 (26), 1, 4a-d, 13-14)
Inyik/ Uhoraho ni urumuri rwanjye n’agakiza kanjye.
Uhoraho ni urumuri rwanjye n’agakiza kanjye,
ni nde wantera ubwoba?
Uhoraho ni urugerero rw’ubugingo bwanjye,
ni nde wankangaranya?
lkintu kimwe nasabye Uhoraho,
kandi nkaba ngikomeyeho,
ni ukwiturira mu Ngoro y’Uhoraho,
iminsi yose y’ukubaho kwanjye.
Nyamara jye nizeye kuzabona ubugiraneza bw’Uhoraho,
mu gihugu cy’ abazima.
Ihangane wizigire Uhoraho,
ukomeze umutima ube intwari!
Rwose wiringire Uhoraho!
ISOMO RYA KABIRI
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1Kor 1, 10-13.17)
10Bavandimwe, mbinginze mu izina ry’Umwami wacu Yezu Kristu ngo muhuze ibitekerezo, mwirinde kwicamo ibice; ahubwo muhuze umutima n’umugambi. 11Koko rero bavandimwe, abo kwa Kolowe bambwiye ko mwifitemo amakimbirane. 12Icyo nshaka kuvuga ni uko buri muntu muri mwe agira ati «Jyewe ndi uwa Pawulo!» Undi ati «Jyewe ndi uwa Apolo!» Undi ati «Jyewe ndi uwa Kefasi!» Undi ati «Jyewe ndi uwa Kristu!» 13Mbese Kristu yaba agabanijemo ibice? Mbese ni Pawulo wababambiwe ku musaraba? Cyangwa se, mwabatijwe mu izina rya Pawulo? 17Kuko Kristu atanyohereje kubatiza, ahubwo yantumye kwamamaza Inkuru Nziza, atari mu magambo y’ubuhanga ngo hato umusaraba wa Kristu udakurizaho guta agaciro.
IBANGONDIRIMBO RIBANZIRIZA IVANJILI (Lk 1,68.79)
Alleluya Alleluya.
Nihasingizwe Nyagasani Imana yacu,
kuko abari batuye mu mwijima,
yababengeranishijeho urumuri.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt4,12-23)
Muri icyo gihe, 12Yezu yumvise ko Yohani yatanzwe yigira mu GaIileya, 13yimuka i Nazareti ajya kuba i Kafarinawumu ku nkuka y’inyanja, mu rugabano rwa Zabuloni na Nefutali, 14kugira ngo huzuzwe ibyo umuhanuzi Izayi yavuze ati 15«Gihugu cya Zabuloni, nawe gihugu cya Nefutali, nzira igana inyanja, hakurya ya Yorudani, Galileya y’ abanyamahanga! 16Imbaga yari yigungiye mu mwijima yabonye urumuri rutangaje; n’abari batuye mu gihugu gicuze umwijima w’urupfu, urumuri rwabarasiyeho.» 17Guhera ubwo Yezu atangira kwigisha agira ati «Nimwisubireho, kuko Ingoma y’ijuru yegereje!» 18Nuko igihe yagendaga ku nkombe y’inyanja ya Galileya, abona abavandimwe babiri, Simoni bita Petero na Andereya murumuna we; bariho baroha inshundura mu nyanja kuko bari abarobyi. 19Arababwira ati «Nimunkurikire, nzabagira abarobyi b’abantu.»20Ako kanya basiga aho inshundura zabo baramukurikira. 21Yigiye imbere abona abandi bavandimwe babiri, Yakobo mwene Zebedeyi na murumuna we Yohani, bari mu bwato hamwe na se Zebedeyi; bariho basana inshundura zabo. Nuko arabahamagara. 22 Ako kanya basiga aho ubwato na se, baramukurikira. 23Nuko Yezu azenguruka Galileya yose, yigishiriza mu masengero yabo, atangaza Inkuru Nziza y’Ingoma, akiza icyitwa indwara n’ubumuga cyose muri rubanda.


text:
Hari umuntu wibajije niba koko hari icyo Imana ijya ikorera abantu mu kubakemurira ibibazo bahura nabyo, yibaza uburyo Imana ibikora kuko yumva abantu benshi bavuga ko Imana ijya ibasubiza ku bibazo bajya bahura nabyo mu buzima.
Igisubizo ku muntu wese wibaza ibibazo nk’ibyo, ni uko agomba kubanza kumenya Imana kuko ifasha abantu ibinyujije mu rukundo, kuduhumuriza, kwihangana no kuduha imbaraga. Ibyo iyo ubifite muri wowe uba wamaze gutera intambwe yo kuva mu kibazo wari urimo.
Rimwe na rimwe Imana ibasha kuza ikivanga mu byacu, igakemura ibibazo tuba dufite, igihe cyose twabiyeretse kandi tukayisaba ko yadufasha nubwo atari buri gihe uzategereza ko ikemura ibibazo byawe byose kuko nayo yaguhaye ubwenge kandi ikakwigisha n’uburyo ugomba kubukoresha neza.
Dufashe urugero kuri Pawulo, twabona ukuntu Imana ijya yiyizira ubwayo igakemura ikibazo cyawe neza.Intumwa Pawulo yafungiwe mu mujyi w’I Filipi azira kwizera kwe , icyo gihe Imana ntiyabashije kubyihanganira ahubwo yateje umutingito uteye ubwoba unyeganyeza bikomeye imiryango ya gereza ariko ikindi gihe Imana yaremeye Pawulo amara igihe mu nzu y’imbohe. Ibyo ushobora kubisoma mu gitabo k’Ibyakozwe n’Intumwa 16:22-36 ndetse ukanasoma Abafilipi 1:12-14
Ese ni gute Imana idufasha igihe turi kunyura mu bibazo?, icya mbere Imana ikora, nukutwibutsa ko tutari twenyine igihe cyose dufite Yesu Kristo muri twe. Iyo twakiriye Yesu Kristo mu buzima bwacu, Imana itwakira mu muryango w’abana bayo. Ikiyongeraho Imana iraza igatura muri twe mu buryo bwa Mwuka wera. Urumva ko igihe Imana yatuye muri wowe ntacyo ushobora kubura. Iyo igeze muri wowe ukuzuza urukundo n’umunezero ndetse ejo hawe hazaza hakaba harashinganye muri Yesu Kristo.
Uburyo bwa kabiri, Imana iduha ubwenge twakoresha kugira ngo tubashe kurenga ibyo bibazo. Hari ibibazo ugomba gukemura utiriwe usakuza ngo mana ntabara byakomeye cyangwa ngo wirukire ku bakozi bayo ngo mundambikeho ibiganza cyangwa ngo mumfashe gusenga kuko byacitse! Ndetse mwene ibyo bibazo ntibisaba kugira ngo wirukire muri Bibiliya ahubwo bigusaba ubwenge Imana iguha ndetse yanaguhaye kuko Imana niyo itanga ubwenge, ijambo ryayo riravuga ngo” Ariko niba hariho umuntu muri mwe ubuze ubwenge, abusabe Imana iha abantu bose itimana, itishāma kandi azabuhabwa.” Yakobo 1:5
Uburyo bwa gatatu Imana ikoresha mu gucyemura ibibazo by’abayizera, hari igihe ibibazo biba bikomeje gutinda gucyemuka, icyo Imana igukorera iguha imbaraga no kwihangana ukabasha kubikomereramo kugeza igihe bikemukiye.
Mu buzima nta byera ngo de, umuntu uwo ari we wese, ibibazo bimugeraho ariko se kubinyuramo wenyine no kubinyuramo ufite Imana muri wowe, wahitamo iki? Niyo mpamvu udakwiye gukecyeranya icyo ukwiye gukora ahubwo ugahita ufata icyemezo ugaha umwanya Imana mu mutima wawe kuko niyo mufasha utabura kuboneka mu bihe byose.


text:
1
Jambo yabaye umuntu
1Mbere ya byose uwitwa Jambo yari ariho. Jambo uwo yari kumwe n'Imana kandi yari Imana. 2Yari kumwe n'Imana mbere ya byose. 3Ibintu byose byabayeho kubera we, nta na kimwe cyabayeho kitabimukesha. 4Muri we harimo ubugingo kandi ubwo bugingo bwari urumuri rw'abantu. 5Nuko urwo rumuri ruboneshereza mu mwijima, umwijima ntiwarutsinda#ntiwarutsinda: cg ntiwaruzimya, cg ariko … ntiwarwakira..
6Habayeho umuntu watumwe n'Imana akitwa Yohani. 7Yaje ari umugabo wo guhamya iby'urwo rumuri, kugira ngo atume bose barwemera. 8Si we wari urumuri ahubwo yazanywe no guhamya ibyarwo. 9Jambo ni we rumuri nyakuri rwaje ku isi, maze rumurikira umuntu wese.
10Yari ku isi kandi isi yabayeho kubera we, nyamara isi ntiyamumenya. 11Yaje mu bye ariko abe ntibamwakira. 12Nyamara abamwakiriye bose bakemera uwo ari we, yabahaye ubushobozi bwo kuba abana b'Imana. 13Kuba abana b'Imana ntibiva ku buryo busanzwe bwo kubyara, cyangwa ngo biterwe n'icyifuzo cy'umubiri cyangwa n'ubushake bw'umuntu, ahubwo babyarwa n'Imana.
14Jambo yabaye umuntu aba hagati muri twe, yuzuye ubuntu n'ukuri. Nuko tubona ikuzo rye, ari ryo kuzo Umwana w'ikinege akomora kuri Se.
15Yohani ahamya ibye ararangurura ati: “Nguyu uwo navugaga nti: ‘Uje nyuma yanjye aranduta kuko yahozeho mbere yanjye.’ ”
16Twese twahawe ku migisha ye isendereye, kandi tugirirwa ubuntu bugeretse ku bundi. 17Amategeko yanyujijwe kuri Musa, naho ubuntu n'ukuri byo byaje binyujijwe kuri Yezu Kristo. 18Nta muntu wigeze abona Imana, ahubwo Umwana w'ikinege uhorana na Se ni we wayimenyekanishije.
Guhamya kwa Yohani Mubatiza
(Mt 3.1-12; Mk 1.1-8; Lk 3.1-18)
19Dore ibyo Yohani yahamije, ubwo Abayahudi b'i Yeruzalemu batumaga abatambyi n'Abalevi kumubaza bati: “Uri nde?” 20Abasubiza atishisha aranaberurira ati “Si jye Kristo.”
21Nuko baramubaza bati: “None se uri nde? Ese uri Eliya?”
Ati: “Sindi we.”
Baramubaza ati: “Mbese uri wa Muhanuzi?”
Ati: “Oya.”
22Noneho baramubaza bati: “None se uri nde kugira ngo tubone icyo dusubiza abadutumye? Ese ibyawe ubivugaho iki?”
23Arabasubiza ati:
“Ndi urangururira ijwi mu butayu ati:
‘Nimuringanize inzira ya Nyagasani’,
nk'uko umuhanuzi Ezayi yabivuze.”
24Abari batumwe bari abo mu Bafarizayi. 25Nuko baramubaza bati: “Kuki ubatiza niba utari Kristo cyangwa Eliya, cyangwa wa Muhanuzi?”
26Yohani arabasubiza ati: “Jyewe mbatirisha amazi, nyamara muri mwe hari uwo mutazi. 27Yaje nyuma yanjye, ariko ntibinkwiriye no gupfundura agashumi k'urukweto rwe.”
28Ibyo byabereye i Betaniya#Betaniya: ivugwa hano ni undi musozi witiranwa n'uw'iwabo wa Marita na Mariya. Reba 11.1., iburasirazuba bw'uruzi rwa Yorodani aho Yohani yabatirizaga.
Yezu Umwana w'intama w'Imana
29Bukeye Yohani abona Yezu aje amusanga, maze aravuga ati: “Dore Umwana w'intama w'Imana ukuraho ibyaha by'abantu bo ku isi! 30Uyu ni we navugaga nti: ‘Nyuma yanjye haje umuntu unduta, kuko yahozeho mbere yanjye.’ 31Nanjye mbere sinari nzi uwo ari we, ariko icyatumye nza mbatirisha amazi kwari ukugira ngo agaragarizwe Abisiraheli.”
32Nuko Yohani arahamya ati: “Nabonye Mwuka w'Imana amanuka ava mu ijuru asa n'inuma, maze aguma kuri we. 33Jye sinari nzi uwo ari we, ariko Imana yantumye kubatirisha amazi yari yarambwiye iti: ‘Uwo uzabona Mwuka amumanukiyeho maze akamugumaho, ni we ubatirisha Mwuka Muziranenge.’ 34Narabyiboneye none ndahamya ko uwo ari we Mwana w'Imana.”
Abigishwa ba mbere ba Yezu
35Bukeye Yohani akaba ahagararanye na babiri mu bigishwa be. 36Abonye Yezu ahita aravuga ati: “Dore Umwana w'intama w'Imana!” 37Bumvise avuga atyo, abo bigishwa bombi bahita bakurikira Yezu. 38Yezu arahindukira abona bamukurikiye, arababaza ati: “Murashaka iki?”
Baramusubiza bati: “Rabi (risobanurwa ngo ‘Mwigisha’), ucumbitse he?”
39Arabasubiza ati: “Nimuze muharebe!”
Nuko baragenda babona aho yari acumbitse, maze uwo munsi bagumana na we. Hari mu masaa kumi.
40Andereya uva inda imwe na Simoni Petero, yari umwe muri babiri bumvise ibyo Yohani avuze maze bagakurikira Yezu. 41Uwo abanza gushaka umuvandimwe we Simoni, amubonye aramubwira ati: “Twabonye Mesiya” (risobanurwa ngo “Kristo”), 42maze amugeza kuri Yezu.
Yezu amwitegereje aravuga ati: “Uri Simoni mwene Yohani, ariko uzitwa Kefa.” Kefa risobanurwa ngo “Petero#Kefa … Petero: Kefa ni izina ry'ikinyarameya naho Petero ni iry'ikigereki, yombi asobanurwa ngo “Ibuye”.”.
Yezu ahamagara Filipo na Natanayeli
43Bukeye Yezu yiyemeza kujya muri Galileya, ahura na Filipo aramubwira ati: “Nkurikira!” 44Filipo yari uw'i Betsayida, iwabo wa Andereya na Petero.
45Filipo abona Natanayeli aramubwira ati: “Twabonye wa muntu uvugwa mu Mategeko yanditswe na Musa no mu byanditswe n'abahanuzi. Uwo ni Yezu mwene Yozefu w'i Nazareti.”
46Nuko Natanayeli aramubaza ati: “Mbese hari ikintu cyiza cyakomoka i Nazareti?”
Filipo aramusubiza ati: “Ngwino urebe!”
47Yezu abonye Natanayeli aje amusanga aravuga ati: “Dore Umwisiraheli nyakuri utagira uburiganya.”
48Natanayeli aramubaza ati: “Wamenye ute?”
Yezu aramusubiza ati: “Filipo ataraguhamagara, igihe wari munsi y'igiti cy'umutini nari nakubonye.”
49Natanayeli aramubwira ati: “Mwigisha, koko ni wowe Mwana w'Imana, ni wowe Mwami w'Abisiraheli.”
50Yezu ati: “Mbese unyemejwe n'uko nkubwiye nti ‘Nakubonye munsi y'umutini?’ Uzabona ibiruta ibyo.” 51Nuko yungamo ati: “Ndakubwira nkomeje ko uzabona ijuru rikingutse, ubone n'abamarayika b'Imana bazamukira kandi bamanukira ku Mwana w'umuntu.”


text:
lun.
04
avril
2011
Amasomo tuzirikana
- Ezk 47, 1-9.12 : ‘…nuko mbona amazi yavubukaga munsi y’igitabo cy’umuryango w’Ingoro…’
- Zab 46(45) : …Uhoraho umugaba w’ingabo ari kumwe natwe…
- Yh 5, 1-3a.5-16 : « Haguruka ufate ingobyi yawe maze ugende »
Tuzirikane Ijambo ry’Imana (Yh 5, 1-3a.5-16)
Iyi Vanjili tuzirikana none irimo ibice bibiri: hari igice kitugaragariza Yezu akora ibitangaza (akiza ikimuga) n’igice Yezu ahanganye n’abafarizayi kubera isabato.
Mu kuzirikana iri Jambo ry’Imana reka twe twibande cyane ku bijyanye na kiriya gitangaza Yezu yakoze.
… hafi y’irembo ry’intama hari icyuzi… Mu masomo abiri y’uyu munsi, atubwira amazi atemba, imivumba y’amazi aranga inkombe. Amazi atanga uburumbuke, amazi arakiza (somo isomo rya mbere). Amazi ni ikimenyetso cy’ubuzima, amazi ni umugisha w’Ijuru. Iki cyuzi batubwira muri iyi Vanjili, umumalayika wa Nyagasani yamanukagamo akabirindura amazi maze utanze abandi kujyamo agakira indwara ze. Aho hantu ni naho Yezu yigaragariza ko yazanywe no kugira ngo tugire ubugingo busagambye (Yh 10,10).
… icyuzi cyitwa Beteseyida mu gihebureyi… Icyo cyuzi cyitwaga ‘probatique’ mu kigereki, mu gihebureyi cyangwa mu cyaharamu kikitwa Bethzatha (cyangwa Bezatha), aya magambo yombi akaba asobanura intama. Aha rero niho Yezu yiyerekanira nk’Umushumba w’intama, uzi intama ze zose kandi akaziragira mu rwuri rutoshye.
… muri ayo mabaraza hari haryamye abantu batabarika… Ijambo kuryama rigaragara inshuro ebyiri muri iyi Vanjili ; ibicumba n’ibirema akenshi baba baryamye, ntababasha guhaguruka batagize ubafasha cyangwa ngo babone icyo bishingikirizaho. Abadandabirana n’abihebye rero Yezu arabahagurutsa.
… Aho ngaho rero hari umuntu wari umaranye ubumuga imyaka mirongo itatu n’umunani… Ni hafi imyaka mirongo ine, imyaka abaheburayi bamaze mu rugendo bagana igihugu cy’isezerano, bagana ubundi buzima, ni ukuvuga bavuye mu bucakara bwo mu Misiri. Ariko icyo tugomba kuzirikana hano ni uko uburwayi bw’uno muntu yamaranye kino gihe cyose, ni uburwayi buri muntu muri twe yifitemo. Uno muntu arashushanya muntu wo muri kino gihe urwaye utabasha n’imbaraga ze kwigeza ku isoko y’ubuzima. Ni ukuvuga kuri yezu. ‘Nyagasani nta muntu ngira…’
… Urashaka gukira ? Iki kibazo cya Yezu ubwacyo nticyaba kitwereka ko gukira atari impano yo kwakira gusa ahubwo ko ari ugutangira ubuzima bushya, ubutumwa umuntu agomba kurangiza ? Iyo umuntu amaze gukira icyamushikamiraga ntakomeza kuryama, ahubwo arahaguruka akagenda akajya no gukiza abandi nabo bagishikamiwe.
… haguruka ufate ingobyi yawe maze ugende… ‘Haguruka’: Agomba kwihagurutsa we ubwe yuzuye icyizere n’ibyiringiro kubera ijambo rya Yezu rimukoresha. Ntabwo agikeneye umuntu wo kumuhagurutsa. Noneho rwose arigenga, akora icyo ashatse. ‘ Genda’: iri jambo (genda) riratwereka ko ubuzima yahawe bufite agaciro, bufite aho bumuganisha; yakize, ariko by’umwihariko azi ko akunzwe, hari undi muntu winjiye mu buzima bwe abuhindura bushya. Ntazongera na rimwe kuvuga ko adafite umuntu umunaga mu cyuzi…. ‘Fata ingobyi yawe’: Mu buzima bwe bwose azahora yibuka iby’uburwayi bwe ndetse n’uko yakize. Bizamubera ikimenyesto kidasibanga. Bityo azagendera mu rumuri rwa Yezu.
Tuzirikane:
Ishusho
N’amaso y’ukwemera, twitegereze umuntu ugenda ahetse ingobyi k’umugongo we! Uwo muntu ntiyaba ari njye? Cyangwa se ntiyaba ari umuntu mpamagarirwa kuba?
Ingabire cyangwa inema dusaba
Dusabe inema yo kumenya ko twahawe ingabire idasanzwe yo kwigenga; dusabe n’inema yo gushabukira kogeza ingoma y’Imana
Tumurikirwe n’Ijambo ry’Imana
‘Ntuzongere gucumura ukundi ejo utazagubwaho n’icyago kiruta icya mbere.’ Ese aha Yezu ntiyaba ashaka kwerekana ko indwara ari igihano ku muntu wacumuye! Oya ntabwo aribyo! Ahubwo aratwereka ko ubuzima bwo mu cyaha ari ubucakara bubi, ni ubumuga. Kugira ngo rero tugire umurage ku buzima bwa Yezu, tugomba kwita kuri roho no ku mubiri.
Ducengerwe n’ijambo ry’Imana
Kimwe nka Yezu, natwe tugirire impuhwe abantu batabarika, bacitse intege, badafite ikizere cy’ubuzima, barushye, baremerewe n’ibyaha ndetse n’ibibazo by’iyi si, mbese kuri bo ubuzima ntacyo bumaze ; kandi barashaka kubaho mu buzima bw’iteka. Ese abo bantu, wowe njyewe, twabakorera iki kugira ngo Ijambo ry’agakiza ribagereho, kugira ngo bumve ko nabo yezu ababwira ati: “ haguruka ufate ingobyi yawe maze ugende?”
Isengesho:
Mutima wanjye singiza Uhoraho,
N’icyo ndicyo cyose gisingize izina Rye ritagatifu!
Mutima wanjye singiza Uhoraho.
Kandi ntiwibagirwe na kimwe mu byo yaguhaye.
We ubabarira ibicumuro byawe byose,
Akakuvura indwara zawe zose;
We warura ubugingo bwawe mu mva,
Akagutamiriza ubutoneshwe n’impuhwe;
We uhunda ubuzima bwawe ihirwe,
Maze ubuto bwawe bukiyuburura nk’ubwa kagoma.
Mutima wanjye singiza Uhoraho!


text:
Knowless azamurika album ye nshya ku munsi w’abagore
Knowless aravuga ko yahuje umunsi wo kumurika album ye yise “Uwo ndi we” n’umunsi w’abagore bazaba bizihiza umunsi wabo, kugira ngo azabonereho umwanya wo gutanga ubutumwa bumuri ku mutima nk’umunyarwandakazi ufite icyo amaze kwigezaho.
Mu gihe ubusanzwe Knowless yateganyaga kumurika album ye muri Gashyantare, yabwiye IGIHE ko yaje kubihindura akabishyira tariki 8 Werurwe uyu mwaka, kugira ngo azabashe kwishimana n’abagore bazaba bishimira umunsi wabahariwe uba kuri iyo tariki.
By’umwihariko (...)
Knowless aravuga ko yahuje umunsi wo kumurika album ye yise “Uwo ndi we” n’umunsi w’abagore bazaba bizihiza umunsi wabo, kugira ngo azabonereho umwanya wo gutanga ubutumwa bumuri ku mutima nk’umunyarwandakazi ufite icyo amaze kwigezaho.
Mu gihe ubusanzwe Knowless yateganyaga kumurika album ye muri Gashyantare, yabwiye IGIHE ko yaje kubihindura akabishyira tariki 8 Werurwe uyu mwaka, kugira ngo azabashe kwishimana n’abagore bazaba bishimira umunsi wabahariwe uba kuri iyo tariki.
By’umwihariko ariko kuri uwo munsi ngo azaba afite ubutumwa buteye butya: “Turashoboye kandi gushaka ni ko gushobora. Abagore bagiye basubizwa inyuma ariko aho twagiriye ijambo muri iyi Leta, bamenye ko byose bishoboka.”
Akomeza avuga ko igihe kigeze ngo abari n’abategarugori bitinyuke, bagure amarembo y’ubuzima bwabo, bumve ko ntaho bagihejwe bashobora gukora buri kimwe cyose cyabateza imbere, kuko barashoboye kandi asaba n’abari bagenzi be kwihesha agaciro.
Mu gihe nk’iki abagore baba bizihiza umunsi wabo ku Isi yose, mu mwaka ushize ni bwo Miss Jojo na we yamuritse album ye yise “Women”; ariko Knowless yaduhakaniye ko atigeze yigana igitekerezo cya mugenzi we.
Yagize ati “Ntabwo nari mbizi, ntabwo nabyibukaga rwose! Gusa ni ibisanzwe na we ni umunyarwandakazi.”
Iyi album yageze hanze tariki 25 Ukuboza 2012, iza no gutangira gucuruzwa mu mpera z’uko kwezi ndetse ngo kugeza ku mugoroba wo kuwa kane tariki 10 Mutarama 2013 ubwo twaganiraga yari imaze kugurishwaho amaCD (copies) zisagaho gato 200.
Umva indirimbo nshya ya Knowless yitwa ’Icyizere’:
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Bamwe mu bana bafite ubumuga bwo mu mutwe, bafatwa nk’abadafite agaciro mu muryango, nyamara bahawe ubuvuzi buboneye, bagafashwa nk’abategurwa kuzagira icyo bimarira, bagirira igihugu akamaro nk’uko bisobanurwa na Murebwayire Epiphanie, Umuyobozi w’Ishyirahamwe ry’Abakora Ubuvuzi bukoresha Ibikorwangiro (Occupational Therapy).
Uwo mwuga watangiye mu 2014 ari na bwo hashyizweho ishami riwigisha muri Kaminuza y’u Rwanda, ndetse ubu ugenda ukura ku buryo n’ibigo byita kuri abo bana buri mwaka bibohereza mu bigo by’amashuri abanza.
Urugero ni Ikigo Heroes Day Care Center giherereye i Gikondo, cyashinzwe mu 2015 n’Ishyirahamwe ry’ababyeyi ryitwa ‘APH’, mu mikoro yacyo cyatanze abana babiri mu mashuri abanza muri uyu mwaka, ndetse cyiteguye kuzatanga undi mu mwaka utaha wa 2017, kuko na we agaragaza ubushobozi bwo kuba yakwigana n’abandi kandi agatsinda.
Niyitegeka Sixtine, Umuyobozi w’icyo kigo, yavuze ko ubushobozi bw’abo babyeyi bubemerera gufasha abana 12 gusa, kuko nta mikoro ahagije bafite ngo bihembere abaganga bakoresha ibikorwangiro, ibyumba by’amashuri byo gufashirizamo abo bana n’ibindi bikoresho by’ibanze bakenera.
Muri ‘Heroes Day Care Center’ abana bahabwa ubuvuzi bwo kubagorora ingingo (physiotherapy), bagafashwa kugira ubushobozi bwo kugira ibyo bikorera mu by’ibanze bakenera, bakanigishwa kuvuga (speech therapy).
Nyiragwiza Annonciata ashima urwego umwana we agezeho akura mu gihe amaze yigishwa anavurirwa muri iryo shuri, dore ko yahageze atabasha no kwicara, ariko ubu akaba adudubiza Icyongereza.
Ati “Amaze imyaka ibiri, yatangiye ntacyo yishoboza, atazi kwicara, atavuga ku buryo twamujyanyeyo abantu batubwira ngo tumurekere mu rugo ntitumujyane ahabona. Ubu amaze kumenya kuvuga bimwe, iyo ashaka kujya ku musarane arabivuga, iyo avuye kwiga umubaza icyo yize akagusubiza, icyo ashaka azi kucyisabira rwose.”
Uwo mwana afite imyaka itanu, azi amagambo amwe n’amwe y’Icyongereza, bituma ababyeyi be bagira icyizere ko azageza igihe akagira ubushobozi bwo kujya mu mashuri abanza akiga cyangwa akazagira ikindi ashobora kwimarira n’ubwo agifite imbogamizi ikomeye yo kuba amaboko ye adafata ikintu ngo agikomeze.
Nyamara aho uwo mwana na bagenzi be bigira ntihaboneye, ibikoresho, uburyo buhagije bwo kubitaho no kubageza kuri iryo shuri na byo ni ibibazo by’ingorabahizi nk’uko bisobanurwa na Niyitegeka Sixtine, umuyobozi w’icyo kigo.
Ati “Imbogamizi ikomeye dufite ni ukutagira ahantu hacu habugenewe dukorera, ikindi nk’abarimu dufite bahoraho ariko abaganga bo ni abakorerabushake kuko nta bushobozi dufite bwo kubihembera. Ibi kandi byiyongeraho ko abana benshi dufite bavuka mu miryango ikennye cyangwa irimo ibibazo, aho usanga umugabo yataye urugo kubera imiterere y’umwana umugore yabyaye, cyangwa indi mpamvu.”
Heroes Day Care Center kimwe na bimwe mu bindi bigo bikora nka yo byugarijwe n’ibyo bibazo mu gihe Komisiyo y’Ubumwe bw’Abanyarwanda, Uburenganzira bwa muntu no kurwanya Jenoside mu Nteko Ishinga Amategeko yabwiye Minisiteri y’Uburinganire n’Iterambere ry’Umuryango ko ibigo by’abafite ubumuga bwo kudindira mu mikurire y’ubwenge bimeze nka butike zicuruza amata na fanta, bitewe n’uko ngo ababishinga baba batagamije gufasha abo bana nyir’izina, ahubwo baba bashyize imbere inyungu zabo bwite.
Ubwo bumuga buterwa n’iki?
Nubwo abanyarwanda bagenda batera imbere ari na ko bahindura imyumvire, hari bamwe bacyumva ko umwana uvukana ubumuga bwo kudindira mu mikurire y’ubwenge, aba yararozwe akiri mu nda.
Nyamara nk’uko byemezwa n’abakora ubuvuzi bukoresha ibikorwangiro, abana bavukana ubwo bumuga benshi babuterwa n’umunaniro bavukana iyo bavutse igihe cyarenze bitewe wenda no kurangaranwa n’abakwiye kubabyaza cyangwa uburangare bw’ababyeyi batinda kujya kwa muganga.
Umuyobozi w’Ishyirahamwe ry’Abakora Ubuvuzi bukoresha ibikorwangiro, Murebwayire Epiphanie agira ati “Ubumuga bw’aba bana bwaje mu gihe cyo kuvuka, kuriya umubyeyi amara umwanya munini atarabyara, ubwonko bw’umwana burananirwa. Iyo bunaniwe n’ibindi bice ntibikura uko byakagombye, ugasanga umwana ageze igihe cyo kwicara atarabasha no kubyuka cyangwa kwihindukiza mu buriri.”
Ubwo buvuzi bukorwa bute?
Ubuvuzi bukoresha ibikorwangiro bukorwa hifashishijwe udukino, ubundi umwana icyo akeneye bakamushyiriraho ibyatuma acyikorera ubwe, yaba atabishoboye bakakimukorera ariko banamutoza kuba yacyikorera.
Ibi ni byo abo bavuzi basaba ababyeyi kujya bihatira gufasha abana mu gihe bavuye ku ishuri bari mu rugo.
Abavurisha ibikorwangiro bahura n’imbogamizi zitoroshye
Ubwo buvuzi kugeza ubu buzitiwe n’imyumvire y’ababyeyi bacyitirira ubwo bumuga amarozi, abagihishahisha abo bana bumva ko ari igisebo kubagaragaza, abajyana kwa muganga ariko ugasanga bifuza ko uwo mwana ahita akira byihuse bityo kwihangana kukaba guke mu gihe babwiwe ko umwana azakira buhoro buhoro.


text:
Uyu mugabo utuye mu murenge wa Rukoma, yashyikirijwe iyo nzu yubakiwe mu gihe cy’ibyumweru bibiri gusa, tariki ya 23 Ukuboza 2016.
Iyo nzu igizwe n’ibyumba bitatu n’uruganiriro kandi isakaje amabati. Iracyakorerwa isuku kugira ngo yuzure neza.
Aho igeze imaze gutwara ibihumbi 800RWf yatanzwe n’ubuyobozi. Abaturage nabo ariko ngo batanze ubufasha butandukanye burimo inzugi n’amadirishya.
Surwumwe yari asanzwe aba mu kazu gato, gasakaje amabati ashaje. Iruhande rwako hari hateye igiti cy’isombe, amashami yacyo n’amababi yacyo nayo yatwikiraga ako kazu yabagamo.
Amakuru y’uko yabaga ahantu hameze gutyo yamenyekanye ubwo itangazamakuru ryamusuraga, rikamukoraho inkuru, rigaragaza aho atuye.
Surwume yamaze imyaka isaga 10 muri gereza, agarutse asanga umugore n’abana barigendeye, inzu babagamo nayo yarashaje ariyo n’ubundi yabagamo mbere yo kubakirwa.
Ahamya ko nta bushobozi bwo kwiyubakira yari afite kuko abana n’ubumuga bw’amaguru ndetse n’uburwayi bwo mu nda.
Akomeza avuga ko yari abayeho nabi kuko iyo nzu yabagamo yavaga akabura aho yikinga, imbeho nayo ikamubuza umutekano.
Agira ati “Ejo bundi rero haje televiziyo, bambaza niba aho mba ubuyobozi buhazi; nti ‘barabizi nyine. Bantwara gutyo amafoto rero, bikwira hose.”
Umuyobozi wungirije w’Akarere ka Kamonyi, ushinzwe imibereho y’abaturage Uwamahoro Prisca, avuga ko ikibazo cya Surwumwe yakimenyeye mu bitangazamakuru.
Agaya abayobozi n’abaturanyi b’uyu mugabo batagaragaje iki kibazo kare ngo byagaragaye nko guha akato uyu mugabo wari umaze imyaka isaga 10 muri gereza.
Agira ati “Abenshi twabimenye biciye mu itangazamakuru. Hari aho nageze ndamubaza nti ‘ese ntiwaje usanga abaturanyi n’umuryango’? biragaragara ko yaje akajya mu bwigunge kandi ntibyari ngombwa.
Mu gihe yari arangije igihano cye rero, twagombaga kumwegera tukamufasha kwisanga.”
Umunyamabanga nshingwabikorwa w’umurenge wa Rukoma, Nkurunziza Jean De Dieu, umaze ukwezi uwimuriwemo, atangaza ko atifuzaga ko uyu mugabo yizihiza Noheli n’ubunani aba mu nzu izakajwe n’igiti cy’isombe.
Ibitekerezo ( 1 )
Yarakoze Gitifu Jean de Dieu,ni dynamique cyane.Gusa twizere ko akarere kagaye cyane Gitifu Muvunyi Etienne,inshuro zose yabajijwe kuri iki kibazo cyaramunaniye. Numvise ko banamwimuriye mu wundi murenge yagerayo ntasinyire abaturage ngi bahembwe,agomba kuba ategera neza abo bafatanya kuyobora ngo basangire amakuru. Yisubireho rwose.


text:
Ntushobora gusarura ibitandukanye n’ibyo wabibye
Intumwa Pawulo, muri mu mpuguro ze yahaye Abagalatiya arahuza ibyo kubiba no gusarura nk’ikintu cyashyizweho n’Imana. Aravuga ati ‘’rwose ntimuyobe,’’kuko Imana itanegurizwa izuru, ahubwo ko ibyo umuntu abibye, ajye ategereza n’imbuto zabyo azazibona.- Abagalatiya 6:7
Iri hame rihoraho ibihe byose kandi rirakora pe. Byaba bitumvikana umuntu abibye imbuto runaka agashaka gusarura ubundi ubwoko. Uramutse ubibye ibigori mu murima wawe ntabwo wategereza gusarura ibishyimbo.
Ibyo umuntu abibiye mu mubiri, abisarura muri uwo mubiri, ibyo ubibye mu Mwuka na byo ubisarura muri uwo Mwuka. Umuntu ubibira mu mubiri asarura kubora. Iyo ubibye umujinya, ishyari, urwango ntugategereze gusarura ibitandukanye, kuko ibyo umuntu abiba ni byo asarura.
Nuramuka ubibye ubunebwe mu murimo w’Imana, ugategereze ko Imana izagira umwete mu gukora ibyawe, uba umeze nk’umuntu ujya kureba imyenda ye ku mudozi atadodesheje, nta kindi bagukorera uretse kukubwira ko ushobora kuba wibeshye aho washakaga kujya.
Ntiwahora uhiga imihigo mu nzu y’Imana nta numwe usohoza, ngo ujye uhora ubaza Imana impamvu idasohoza amasezerano yawe.
Ntabwo wabiba kwanga abandi ngo wifuze gusarura gukundwa, ntabwo wabiba umujinya ugirira abandi ngo usarure ubugwaneza wifuza ko kugirirwa. Iyo ushaka umusaruro mwiza, utegura kubiba ibyiza, kuko iri ni ihame ry’ubuzima busanzwe ndetse rinikora mu buryo bw’Umwuka; ko ibyo umuntu abibye ari byo asarura. Ntiwabiba gusuzugura abandi ngo utegereze kuzubahwa. Ntabwo bishoboka
Mbere yo kwinubira umusaruro w’ibyo ubona, gerageza gusubiza amaso inyuma urebe neza ibyo wabibye hanyuma urebe ko umusaruro washakaga ari ubony ukurikije ibyo wabibye.
Imana iradukunda kandi ntiyifuza na rimwe ko twahora munsi y’ububata bw’ibituma tuba kure yayo. Duharanire kubiba (gukora) ibyiza, Imana nayo izatwitura ibyiza natwe.
Ijambo ry’Imana muritegurirwa na Rejoice Ministries.


text:
Abayobozi b’ibigo by’amashuri barasabwa kutiyandarika
Ubuyobozi bw’Akarere ka Rutsiro burasaba abayobozi b’ibigo by’amashuri kwitwararika bagatanga urugero ku bandi birinda ingeso mbi.
Babisabwe kuri uyu wa 15 Nyakanga 2016 mu nama nyunguranabitekerezo yahuje ubuyobozi bw’akarere n’abayobozi b’ibigo by’amashuri.
Umuyobozi w’Akarere ka Rutsiro Wungirije ushinzwe Imibereho Myiza y’Abaturage, Butasi Jean Herman, ati ”Mu nama nk’izi ... tubibutsa kwitwara neza batanga urugero birinda ubusinzi, ubusambanyi ndetse n’izindi ngeso mbi kuko ni bo ndorerwamo abanyeshuri n’abaturage.”
Bamwe mu bayobozi b’ibigo by’amashuri, na bo ngo basanga umurezi nyawe yagombye kubera bose intangarugero.
Ngendahimana Joseph, uyobora Ikigo cy’Amashuri Abanza cya Manihira, yagize ati ”Abiyandarika baba baduhemukiye kuko iyo umuyobozi w’ishuri cyangwa umwarimu asinze cyangwa agasambana urubwa rutujyaho twese.”
Niyorurema Damas, ushinzwe Uburezi mu Karere ka rutsiro, we avuga ko bafashe ingamba zo kugenzura abarimu n’abayobozi b’ibigo kugira ngo na bake bagaragarwaho n’iyo mico mibi babireke.
Ibitekerezo ( 2 )
Izo nama mukora ni impfabusa kuko kubivuga murabivuga ariko kubishyira mu bikorwa birakajya. Mwabimenya mute se mutagera kuri ibyo bigo ndetse ahubwo ugasanga n’abo bayobozi mwarabashyizeho batanze akantu? Turabazi ntacyo mwakora usibye kuvuga gusa.
Birakwiye ko hafatwa ingamba zihamye nta murezi wo kwiyandarika kuko abo urera bafata imico mibi


text:
Umushumba muri "Eglise Vivante" akaba n’Umuvugizi waryo, Gatara Straton yabitangaje mu rugendo rwakozwe n’Urubyiruko rw’iryo torero, tariki ya 17 Ukuboza 2016.
Urwo rugendo rwari ruganije kwamamaza Yesu Kristo/Yezu Kristu no gushishikariza urubyiruko kureka ibiyobyabwenge.
Pasteri Gatara yasabye abantu gushaka ubushobozi ku Mana, kugira ngo imigambi myiza umuntu yagira, harimo kureka ibiyobyabwenge, ibashe kugerwaho.
Agira ati "Ibindi byose ubwirwa hanze bikora ku bwenge, ku mibereho no ku mitekerereze, ariko iyo biciye ku Mana, yo ikora ku mutima kuko niho bizirikiye byose; ni ibikomere."
Akomeza avuga ko abantu bamwe bagira ibibazo bakiha ibiyobyabwenge kugira ngo babone amahoro, ngo barashakira ibisubizo ahatari ho.
Ati "Baratubaza twebwe abarokore icyo tubarusha hano ku isi, tukababwira ko tubarusha amahoro.
Imodoka nziza turazishaka, tukubaka amazu meza ariko ntitwabiboneramo amahoro tudafite Imana, bamwe ndetse barazubaka ariko ntibazibamo.
Nyamara abakiriye Yesu/Yezu nk’Umwami n’umukiza bafite amahoro, ndetse bafite ibyiringiro byo kuzabana nawe iteka ryose mu ijuru."
Itorero "Vivante" rirashingira ku Nkuru nzinza muri Bibiliya Yera yanditswe na Yohani1:17, hagira hati "Abamwemeye(Yesu/Yezu) bose yabahaye ubushobozi bwo kwitwa abana b’Imana.”
Uwitwa Willy wabwirijwe n’abanyetorero ba "Eglise Vivante" ko yananiwe kureka ibiyobyabwenge ariko ngo azi impamvu.
Agira ati "Nagerageje kenshi kureka itabi n’inzoga biranyangira, kuko ntigeze nakira agakiza".
Uwitwa Ganza Chris avuga ko ari umukristo usanzwe utuye i Nyamirambo, yari ari muri siporo ariko ngo yageze ahitwa ku Kinamba aho abo mu Itorero Vivante bahereye urugendo berekeza mu mujyi wa Kigali, ngo arafashwa.
Agira ati "Abantu bararushaho gushaka iby’isi kurusha gushaka Imana; nyamara tuzajya tubisiga hano twese.”
Urubyiruko rugize Itorerero "Vivante" ruri mu bikorwa ngarukamwaka bizamara ukwezi, byo kwigisha abantu ibijyanye n’Imana binyuze mu biterane, amahugurwa, amarushanwa ya siporo, urugendo rwo kwamamaza Yesu/Yezu n’ibitaramo.


text:
Rwanda | Ngo hari abayobozi bitwaza ububasha bakivanga mu mikorere ya SACCOs
Abaturage na bamwe mu bayobozi b’amakoperative yo kuzigama no kugurizanya SACCO mu Ntara y’Iburasirazuba baragaragaza ko babangamiwe na bamwe mu bayobozi mu nzego z’ibanze bitwaza ububasha bafite bakavogera imikorere myiza n’ubwisanzure bwa SACCO. Muri aba haravugwamo abakoresha ubwo bushobozi bagahabwa inguzanyo zirenze ubushobozi bafite bwo kwishyura cyangwa bakazikoresha mu bikorwa bitagaragaza kuzunguka, bikaba byazateza igihombo SACCO... Read More


text:
Nyamasheke: Imirenge irimo kwitwara neza mu mihigo ya 2012-2013
Imirenge igize akarere ka Nyamasheke ihagaze neza muri rusange mu rwego rwo gushyira mu bikorwa imihigo y’umwaka wa 2012-2013.
Ibi byemejwe n’Umuyobozi w’akarere ka Nyamasheke, Habyarimana Jean Baptiste kuri uyu wa gatatu, tariki ya 9/01/2013, ari na wo munsi wa nyuma wo gusoza isuzuma ry’imihigo rikorerwa hirya no hino mu mirenge 15 igize aka karere.
Iri suzuma ry’ishyirwa mu bikorwa ry’imihigo mu mirenge igize akarere ka Nyamasheke ryatangiye ku wa mbere, tariki 7/01/2013, rikaba rigomba gusozwa kuri uyu wa gatatu.
Mu gihe cy’iminsi itatu iri suzuma rimaze rikorwa, ngo muri rusange rigaragaje ko imirenge irimo gukora ibishoboka mu gushyira mu bikorwa imihigo y’uyu mwaka wa 2012-2013, nk’uko byemezwa n’Umuyobozi w’akarere ka Nyamasheke, Habyarimana Jean Baptiste.
Habyarimana yemeza ko mu gihe cy’amezi atandatu atambutse, muri rusange imirenge yashyize mu bikorwa imihigo ku kigero gisaga 60% ku buryo bizera ko mu kwezi kwa Gicurasi bazaba bamaze kuyesa, nk’uko yakomeje abidutangariza.
Hirya no hino mu mirenge igize akarere ka Nyamasheke, ngo na bo bashyize mu bikorwa ibyasabwaga mu rwego rw’imihigo ku buryo iri suzuma ribafasha kumenya urwego bagezeho.
Nshimiyimana Jean Damascene ni Umunyamabanga Nshingwabikorwa w’Umurenge wa Kagano, umwe mu yakorewemo iri suzuma kuri uyu wa gatatu. Yemeza ko nta gihunga bafite kuko ibikorwa bishyigikira imihigo babikoze uko bisabwa muri uyu murenge.
Hashize amezi atandatu, umwaka w’imihigo wa 2012-2013 utangiye. Nyuma y’iki gihembwe, akarere ka Nyamasheke kakaba gakora iri suzuma ahanini kagamije kwisuzuma aho ishyirwa mu bikorwa ry’iyi mihigo rigeze kugira ngo bamenye niba umwaka uzasozwa besheje imihigo.
Iki gikorwa kimaze iminsi itatu cyakorwaga n’amatsinda 5 aturutse ku karere ku buryo buri munsi basuzumaga imirenge itanu.
Iby’ibanze bisuzumwa muri iki cyiciro ni ibikorwa bigira impinduka zifatika ku buzima bw’abaturage birimo ubuhinzi ngandurarugo na ngengabukungu, guhuza ubutaka, gutura mu midugudu, uburezi, kuzamura abatishoboye ndetse n’ibikorwa remezo birimo amazi n’amashanyarazi; hiyongeraho no gutanga serivise nziza ku baturage.


text:
Umuryango Mpuzamahanga Brahma Kumaris uharanira amahoro ku Isi ushingiye ku mpinduka z’umuntu ku giti cye, wifashisha kujya ahantu hacecetse ukayobora ibyiyumviro by’abantu (meditation), nk’uburyo bwo kwiyubakamo umunezero, urukundo no kugira impagarike n’ubugingo.
Ibyo ngo bifasha gusobanukirwa imbaraga z’ibitekerezo n’impinduka ziterwa n’imyumvire yubaka, kwiga kuyobora ibitekerezo n’amarangamutima aheza, kwirinda ibitekerezo bisenya, gutsinda uburakari, inabi no kudatuza, harimo no kwiga kubabarira bivuye ku mutima.
Umuyobozi wa Brahma Kumaris muri Afurika Vedanti, avuga ko ubu buryo hari henshi bwagiye butanga umusaruro mu guhindura intekerezo za benshi, bukaba bunigishwa ku buntu mu bihugu bisaga 40 bya Afurika.
Ati “Twizera cyane umutuzo, ufite imbaraga nyinshi kurusha siyansi. Ahantu dukorera ku Isi, buri muntu twigisha tumusaba kubyuka kare, saa cyenda, saa kumi za mu gitondo, akicara iminota 45 ayobora ibitekerezo bye. Ukabanza ugatekereza ibintu byiza, bikagufasha kugera ku kuri kandi ukoresheje imbaraga z’umutuzo gusa.”
“Siyansi iri kwihuta cyane, ariko nk’umuntu uvumbura uri siyansi, ni wa wundi wicaye mu nguni ahantu atuje. Natwe nibyo turi gukoresha. Newton ajya kuvumbura itegeko ry’imbaraga zituma ikintu kibasha kugwa ku Isi yari yicaye munsi y’igiti, abona urubuto rurahanutse, yibaza impamvu ruje hasi ntiruzamuke rujya hejuru. Izo nizo mbaraga z’umutuzo.”
Vedanti avuga ko bitabira ibikorwa by’uyu muryango bibafasha guhindura imibereho yabo binyuze mu gufata umwanya uhagije wo gutekereza ibintu byiza, bakerekeza umutima ku Mana, bigahindura imitekerereze yabo ndetse no mu mikorere ye ugasanga batanga umusaruro.
Ubu buryo bwatangiriye mu Buhinde, ariko no mu Rwanda burigishwa kandi ku buntu, ku buryo izi nyigisho zimaze kugera ku basaga 1000.
Nk’igihugu cyabayemo Jenoside, ibi bikorwa byafasha benshi kwiyongeramo imbaraga zo kwivana mu kababaro bakareba imbere.
Vedanti ati “Nk’u Rwanda rushya icyo dukeneye ni ukubiba ibyishimo, ibyabaye byarabaye. Nta nyungu tugifite mu kuguma ahahise. Kuki tutategura ahazaza? Byabaye ingaruka z’abantu babi zigera ku bantu benshi, kandi ugasanga igitekerezo cyatangiriye mu muntu umwe. Ubu turi kubiba imbuto nziza ku buryo ibikorwa bya none biba ibihesha ishema u Rwanda mu mahanga. Ni kureba uko Abanyarwanda bakomeza gukora ibyiza bihesha ishema u Rwanda.”
Brahma Kumaris Seeta uyobora uyu muryango mu Rwanda, avuga ko bagiye bakora gahunda nyinshi zigamije guhindura imyumvire kandi bikaba byaratanze umusaruro.
Uyu muryango watangiriye mu 1937 mu Buhinde, mu zindi nshingano ukaba ufasha mu kubaka umuryango unezerewe wubakiye ku kwizerana no kubahana, hamwe n’urukundo rushingiye ku ndangagaciro.


text:
Ubukirisitu
Ubukirisitu cyangwa Ubukirisito cyangwa Kristendomu (Bakristo)
Ubukirisitu ni imyemerere y'ibya Yezu Kirisitu cyangwa Yesu Kirisito. Uwemera ibyo akabikurikiza bamwita umukirisitu
Amwe mu mateka y'ivuka ry'Abaporotesitanti mu Rwanda[edit | edit source]
Ubufatanye bw’itorero Peresibiteriyene mu Rwanda n’andi matorero ya gikirisito mu Rwanda.
Nk’uko byemezwa na twagirayesu na Butselaar, gushaka imibanire myiza n’andi matorero byatangiye n’ivuka ryayo mu 1907 nka kimwe mu biranga EPR. Kuri ibyo, abamisiyoneri bo muri Usambaro bagiranye umubano n’Abamisiyoneri Gatulika b’Abapadiri bera, Abamisiyoneri b’Ababirigi bagiranye umubano na Church Missionary Society (CMS) kimwe mubikorwa bari bahuriyeho ni uguhindura inyandiko ntagatifu mu rurimi rw’ikinyarwanda. Ubufatanye n’imibanire myiza hagati y’amatorero y’Abaporetesitanti mu Rwanda byatumye habaho Inama y’Abaporitesitanti mu Rwanda, Ishami ry’ivugabutumwa ry’abaporotesitanti riri i Butare, byatumye itorero peresibiteriyene rigira uruhare rufatika mu bikorwa byinshi biranga iryo huriro.


text:
Imurikabikorwa ku mitwe ya politiki ni inzozi
Amashyaka yemewe mu Rwanda yibumbiye mu ihuriro nyunguranabitekerezo ry’imitwe ya Politiki, kugeza ubu uko ari 10, buri mwaka ahabwa inkunga cyane cyane mu rwego rwo kubaka ubushobozi. Mu mwaka 2011/2012 buri mutwe wa Politiki wahawe asaga gato Miliyoni 15 yavuye ku ngengo y’imari y’igihugu anyuzwa muri Forumu y’amashyaka.
Uretse ayo mafaranga imitwe ya Politiki ihabwa na Guverinoma binyuze mu Ihuriro, abenshi bafite ibindi bikorwa bibinjiriza amafaranga abafasha mu bikorwa birebana n’ishyaka (...)
Amashyaka yemewe mu Rwanda yibumbiye mu ihuriro nyunguranabitekerezo ry’imitwe ya Politiki, kugeza ubu uko ari 10, buri mwaka ahabwa inkunga cyane cyane mu rwego rwo kubaka ubushobozi. Mu mwaka 2011/2012 buri mutwe wa Politiki wahawe asaga gato Miliyoni 15 yavuye ku ngengo y’imari y’igihugu anyuzwa muri Forumu y’amashyaka.
Uretse ayo mafaranga imitwe ya Politiki ihabwa na Guverinoma binyuze mu Ihuriro, abenshi bafite ibindi bikorwa bibinjiriza amafaranga abafasha mu bikorwa birebana n’ishyaka umunsi ku munsi, hakiyongeraho n’imisanzu ituruka mu bayoboke babo.
Nk’uko twabitangarijwe n’Umunyamabanga Nshingwabikorwa w’Ihuriro Nyunguranabitekerezo ry’imitwe ya Politiki, Kayigema Anicet, Ihuriro ntiryishyira imbere kurusha imitwe ya Politiki kuko ari yo igomba kugaragara kurusha Ihuriro. Yagize ati “Politiki y’igihugu ni uko Forumu iha ubwisanzure n’uburenganzira buri mutwe wa Politiki.”
Ku birebana n’amafaranga akomoka ku ngengo y’imari y’igihugu ahabwa imitwe ya Politiki yemewe mu Rwanda, no kuba niba abahagarariye iyo mitwe ya Politiki bagira umunsi wo kumurikira Abanyarwanda ibyo bamaze kugeraho n’uburyo byakozwe, Kayigema yagize ati “Koko hari amafaranga Leta igenera imitwe ya Politiki yemewe ikorera mu Rwanda. Ayo mafaranga agabanwa ku buryo bungana nta mutwe wa Politiki usumbya undi. Nta munsi urabaho w’imurikabikorwa ariko imitwe ya Politiki ubwayo ni yo igomba kugaragara.”
Akomeza agira ati “Imitwe ya Politiki ifite uburenganzira bwo kumurikira Abanyarwanda ibyo ikora cyangwa ikabireka.”
Nta murikabikorwa ryigeze riteganywa
Mu rwego rwo kumenya ukuri gusesuye ku birebana n’imurikabikorwa mu mitwe ya Politiki yemewe ikorera mu Rwanda no kumenya aho amafaranga bakoresha akomoka, twegereye bamwe mu bayobozi n’abakozi babishinzwe mu mitwe ya Politiki itandukanye maze batugaragariza ukuri kwambaye ubusa. Abo twaganiriye bose badutangarije ko umunsi w’imurikabikorwa ntawo bagira nta n’uwo bigeze bateganya n’ubwo hari amafaranga bakoresha aba yakomotse ku ngengo y’imari ya Leta.
Depite Rwigema Gonzag wo muri Union Democratique du Peuple Rwandais (UDPR), mu kiganiro twagiranye kuri telefoni, yadutangarije ko amafaranga bakoresha mu ishyaka ryabo amwe ava ku nkunga bahabwa na Guverinoma binyuze muri Forumu andi akava mu misanzu itangwa n’abayoboke babo. Ku birebana n’umunsi w’imurikabikorwa, Rwigema yagize ati “Dutanga imikoreshereze y’amafaranga twahawe mu Ihuriro. Mu Ishyaka ryacu nta munsi w’imurikabikorwa wihariye tugira ariko muri rusange ibyo dukora biba ku mugaragaro dusanga nta kibazo.”
Nyiranzeyimana Marie Brigitte, Umunyamabanga Uhoraho mu Ishyaka riharanira Demokarasi n’imibereho myiza y’abaturage (PSD) ku birebana n’aho PSD ikura umutungo, yadutangarije ko uretse amafaranga bahabwa na Guverinoma binyuze muri Forumu n’imisanzu y’abayoboke babo, hari n’andi ava ku bukode bw’inyubako PSD ifite mu mujyi wa Kigali n’andi ishyaka ryahawe asaga Miliyoni 120 kuko bashoboye kubona amajwi angana na 5% mu matora ya Perezida wa Repubulika aheruka mu 2010.
Ku birebana n’umunsi w’imurikabikorwa na we atangaza ko ntawo bagira ariko babiteganya. Nyiranzeyimana agira ati “Kugeza ubu ntiturabasha kubitegura ariko ukeneye kumenya imikorere y’ishyaka turabimusobanurira. Uwo munsi turawuteganya mu minsi iri imbere tuzabibabwira.”
Dr Mukabaramba Alivera, Perezida w’Ishyaka ry’iterambere n’ubusabane (PPC), mu kiganiro twagiranye kuri telefoni yadutangarije ko na bo amafaranga babona anyuze mu ihuriro nyungurabitekerezo ry’imitwe ya politiki abafasha mu kubaka ubushobozi. Kimwe n’abandi andi ava mu bayoke b’ishyaka ryabo.
Ku birebana n’umunsi w’imurikabikorwa, Dr Mukabaramba yagize ati “Kugeza ubu ntabwo turabikora, ariko turabiteganya, bidukundiye byaba umwaka utaha, ariko na none usanga atari byinshi. Ubona amashyaka ibikorwa byayo byinshi bigaragara igihe cy’amatora, ubundi ugasaga hibandwa ku nama n’amahugurwa. Ni byo, Abanyarwanda bakeneye kumenya ibyo amashyaka akora atari igihe cy’amatora gusa.” Yadutangarije kandi ko mu myaka itatu ishize bahawe inkunga igenda izamuka ku buryo ubaze neza ari hagati ya Miliyoni 10 na 15 z’amafaranga y’u Rwanda buri mwaka.
Kanyange Phoeb, Perezida w’Ishyaka ry’ubwisungane bugamije iterambere (PSP) na we mu kiganiro twagiranye kuri telefoni yadutangarije ko amafaranga bakoresha akomoka ku misanzu y’abayoboke andi bakayahabwa na Guverinoma anyuze muri Forumu. Ku birebana n’umunsi w’imurikabikorwa, Kanyange yagize ati “Nta na rimwe turakora iryo murikabikorwa. Gusa hari raporo dutanga buri mwaka ku rwego rw’Umuvunyi no muri Forumu.” Igihe baba bateganya kuzakora imurikabikorwa, Kanyange yadutangarije ko batabiteganya.
Mukabaranga Agnes, Perezida w’ishyaka riharanira Demokarasi ihuza Abanyarwanda (PDC) yadutangarije ko mbere na mbere ishyaka rishingira ku misanzu y’abayoboke ariko hakiyongeraho n’inkunga ikomoka muri Forumu ihabwa ingengo y’imari ya Leta, aho imitwe ya politiki yemeye kujyamo ihabwa amafaranga yo gukoresha bitewe n’ayo ishyaka ryasabye. Ayo mafaranga ngo atangirwa raporo y’imikoreshereze yayo. Ku birebana n’umunsi w’imurikabikorwa, Mukabaranga yagize ati “Twebwe duha raporo Forumu, indi tukayiha abayoboke bacu. Umunsi w’imurikabikorwa ni igitekerezo cyiza, tuzakigeza ku bayoboke bagisuzume barebe, kuko ni inzira nziza yo gukorera mu mucyo.”
Mu mitwe ya Politiki icumi yemewe ikorera mu Rwanda, twashoboye kuganira n’itanu muri make abo twaganiriye bose badutangarije ko nta munsi w’imurikabikorwa bigeze bateganya muri gahunda zabo nyamara mu gihe amafaranga bakoresha amwe aba yakomotse ku ngengo y’imari ya Leta, amwe mu mafaranga akoreshwa aba yarakomotse ku misoro y’abaturage.
Mu mwaka 2011/2012 nk’uko bamwe mu bo twaganiriye babidutangarije, buri mutwe wa Politiki uri muri Forumu wahawe amafaranga y’u Rwanda anagana na 15,200,000; PSD na RPF Inkotanyi bikongeraho ko batsinze amatora y’umukuru w’igihugu yo mu 2010, buri shyaka rikaba rigomba guhabwa Miliyoni 250 z’amafaranga y’u Rwanda ariko bakaba bamaze guhabwa ½ cyayo.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Umuyobozi w’Ishyirahamwe ry’Umupira w’Amaguru mu Rwanda, Nzamwita Vincent de Gaulle, yemeye ko mu bihe byashize hagiye habaho kwihuta mu guhitamo abatoza b’Amavubi, akenshi bikaba n’intandaro yo kuzana abadashoboye kuko nta bushishozi mu kubahitamo cyangwa ngo bahige imihigo mbere yo guhabwa akazi.
Nzamwita yabitangaje ubwo yagiranaga ikiganiro n’Abanyamakuru gisoza umwaka agaragaza ibyakozwe muri 2016 ndetse n’imigambi mishya yo guteza imbere umupira w’amaguru izashyirwa mu bikorwa muri 2017.
Asobanura impamvu Amavubi amaze amezi ane atagira umutoza yagize ati“Twabanje gushyiraho imirongo migari ijyana n’ibihe turimo. Twasanze iyo tugiye twihuta vuba vuba aribwo dufata umuntu wese uje kandi nta kintu cyatwihutishaga kuko nta marushanwa twari tukirimo yaba aya CAF, ay’igikombe cy’Isi ndetse na CHAN ntayo turimo.”
“Ibi bizatuma tugira umwanya uhagije wo kwitegura ku buryo mu minsi iri imbere tuzashyira itangazo hanze ryo gushaka umutoza tunashyireho n’imirongo migari y’ibyo twifuza ko aba yujuje ndetse n’amasezerano tujye tuyaganira dutuje kugira ngo hatazabaho bya bindi byo gupfa gusinya gusa. Ikindi tuzanaganira ku mihigo tumubwire tuti ibyo ugomba kugeraho ni ibi utabigezeho ugasezera.”
Nzamwita atangaza ko uburyo mbere bahaga umutoza amasezerano amurinda igihe yirukanywe,byatumaga arusha inyungu igihugu mu gihe yirukanywe.
Ati “Icyahindutse ni uko tugomba gushyiramo imbaraga, ingingo zirengera u Rwanda zikaba nyinshi kurusha iz’umutoza. Twe tugendera ku mahame y’imyaka ibiri y’amasezerano mu gihe ibindi bihugu bagendera ku musaruro. Ni ukuvuga ushobora gufata umutoza ukamubwira uti uzangeza mu majonjora ya nyuma ya CAN atahakugeza ukamuvanaho ugashyiraho undi.”
Yatanze urugero avuga ko muri CAN igiye kubera muri Gabon, imikino ishobora kurangira hari abatoza beretswe imiryango mu gihe baba batashoboye gutanga umusaruro bitezweho.
Ati " Imikino ya CAN nirangira abazaviramo mu matsinda mumenye ngo 80% bazirukanwa kuko wasanga bafite inshingano zo kugera muri ½ cyangwa ¼, bazavamo hajyemo abandi. Ubu nta kuvuga ngo mvuyemo umpe ya mafaranga y’amezi yose yari asigaye, ntibikibaho. Ni bya bindi mujya mutubaza ngo ese intego mwamuhaye ni izihe? Ubu nibyo tugiyemo mu masezerano, tuzababwira tuti twumvikanye ko azatugeza hano n’atahatugeza azaba yanditse ibaruwa.”
Mu minsi yashize Nzamwita yari yatangaje ko Ferwafa iri gukorana na DFB, Ishyirahamwe ry’umupira w’amaguru mu Budage kugira ngo rifashe mu kubona umutoza wazaza gusimbura Jonathan Mckinstry wirukanwe muri Kanama umwaka ushize nyuma y’umusaruro mubi yagaragazaga.
Amavubi yagiye arangwa no guhinduranya abatoza bya hato na hato, abenshi ntibayatindemo bitewe no kuba baba batoranyijwe mu buryo bushidikanywaho na benshi dore ko hari ubwo haba hari abatoza bazwi bafite ibigwi mu guteza umupira w’amaguru imbere aho banyuze, ariko mu Rwanda bakimwa amahirwe hagatoranywa abatangiye kwiga gutoza.


text:
sam.
16
mars
2013
1. Kenshi igisibo gifatwa nk’igihe gikomeye cyo kwihana, kwicuza no kwisubiraho. Ariko igisibo, ntabwo ari ukurizwa gusa n’icyaha gitesha agaciro muntu, ntabwo ari ukugerageza kwibagirwa no gutwika igihe cyahise kitwibutsa ibibi twaguyemo, igisibo ni n’ibyishimo byuzuye ukwizera ko Imana izatubohora. Igisibo ni igihe cy’impuhwe n’imbabazi bya Nyagasani, byo soko y’ibyishimo n’amahoro cyane cyane y’umutima. Igisibo ni ukubura amaso maze ukayahanga Imana iduherekeza ubu n’ejo hazaza nk’uko umuhanuzi Izayi abivuga mu Isomo rya mbere agira ati : « Uhoraho avuze atya : Mwikwibuka ibyabayeho mbere, ngo mukurwe umutima n’ibya kera, dore ngiye gukora ikintu gishya … ndahanga inzira rwagati mu butayu, inzuzi zitembe ahantu h’amayaga. Inyamaswa z’inkazi zizampe ikuzo …, kuko navubuye amazi rwagati mu butayu n’inzuzi zigatemba ahantu h’amayaga, kugira ngo nuhire umuryango wanjye nihitiyemo, umuryango nihangiye kandi uzahore uvuga ibisingizo byanjye ».
2. Aya magambo ya Nyagasani agaragaza ko aba iruhande rw’umuryango yihitiyemo kandi akaba awubabarira anawuhumuriza, niyo dusanga no mu Ivanjiri aho Nyagasani agaragaza ko mbere yo gutera amabuye umugore bari bafashe asambana, abari bagiye kubikora bagombaga kubanza kwibaza niba bo ari abere, niba bo nta cyaha kibarangwaho: «Bakomeje kumubaza Yezu arunamuka arababwira ati « Muri mwe udafite icyaha, ngaho namubanze ibuye»… Bumvise avuze atyo batangira kugenda umwe umwe, bahereye ku basaza. Nuko Yezu asigara aho wenyine na wa mugore agihagaze aho hagati ». Yezu ntiyaje gucira imanza abanyabyaha, Yezu yaje aje kwegera abanyabyaha twese, yaje aje kudusiga ubutungane kandi yaje kutwereka ko umuntu asumbye kure icyaha ashobora kugwamo. Niyo mpamvu We asangira n’abanyabyaha, niyo mpamvu adaciriye urubanza uyu mugore wari wafashwe asambana kuko uburyo bwiza bwo gukiza umuntu atari ukumukanga no kumushyira k’uruhande, ahubwo uburyo bwiza ni ukumuhumuriza no kumusakazaho imbabazi n’impuhwe. N’iyo atabyakiriye cyangwa se ngo ahite abona iyo neza agiriwe, igihe kimuha kubona ko ubuntu yagiriwe bumuhamagarira guhinduka no kugerageza kuba umuntu w’ineza.
3. Imbere y’uyu mugore wari wafatiwe mucyaha, turabona abantu batwara mu buryo bubiri:
Uburyo bwa mbere ni ubw’aba bafarizayi n’abanditsi bumva yuko nta mpuhwe namba zigomba kugaragarizwa uyu mugore. Ikibarangaje imbere ni ukugaragaza ko itegeko rigomba kubahirizwa, ko imyitwarire y’umuryango wabo itagomba kuzamo agatotsi, mbese ko aribo bagena uko bigomba kugenda n’ibigomba kubahirizwa, akaba ari nayo mpamvu bashaka guturamo Yezu ngo abe aciye ukubiri n’imitekerereze n’imigenzo yabo maze bamurege, kuko Yezu, mu kubabarira uyu mugore yajyaga kuba aciye ukubiri n’itegeko ryariho icyo gihe ry’abayahudi ryavugaga ko umugore wafashwe asambana yagombaga kwicishwa amabuye, akaba aciye ukubiri n’iry’abaromani ryavugaga ko aribo bagombaga gutanga uruhushya rwo kwica uwahamwe n’icyaha.
4. Uburyo bwa kabiri ni iyi myitwarire ya Yezu wicecekeye agakomeza kwiyandikira hasi. Yezu ariko, bakomeje kumurembya, ababwira ijambo rimeze nk’inkota ityaye, icengera ikagera mu nkebe z’umutima za buri muntu, aho buri wese abona ko mu ndiba y’umutima we ari isibaniro ry’intege nke za muntu, z’icyaha, z’uburiganga, z’ubuhemu n’inzangano. « Muri mwe udafite icyaha, ngaho namubanze ibuye ». Imbere y’iri jambo, nta kindi umuntu yasubizaho uretse guceceka, usaba Imana ngo idakingura umutima wawe ngo abandi babone ibiwurwaniramo ! Muri urwo rubuga, intege nke z’uwo mugore zihuye n’impuhwe z’igisagirane za Yezu, maze bimurika mu mitima y’abigiraga intungane! Izo mpuhwe za Nyagasani zigaragaje icyaha cy’uwo mugore, ariko zinagaragaje ko nta muntu n’umwe utazikeneye: «avuze atyo batangira kugenda umwe umwe, bahereye ku basaza».
5. Iri ni isomo rikomeye kuko mbere yo gucira undi urubanza, twari dukwiye kujya tubanza kwiyerekezeho agatima kuko wenda ari twe turusha ububi uwafatiwe mu cyuho! Twese dukeneye impuhwe za Nyagasani, icyo dusabwa ni ugufatanya kumunogera no kumutega amatwi.
P. Jean Damascène MUGIRANEZA.


text:
Ibikoresho
Amashaza 1kg
Igitunguru 1kg
Laitue 1
Amavuta ya beurre/butter ikiyiko 1
Umunyu
Isukari nke
Ifarini
Uko bikorwa
Uronga neza amashaza maze uyatogose ariko ntuyahishe cyane
Kata igitunguru na laitue ,wongeremo y’amashaza hamwe + amavuta ya beurre makeya +umunyu + isukari
Ongeramo amazi make ,ushyire ku muriro (muke) kugeza byumutse, byaba byiza ubishyuhije muri micro onde niba uyifite
Umva neza ko umunyu n’ibindi washyizemo bihagije
Vanga neza ifarini n’amavuta ya beurre nanone uvange n’ay’amashaza yawe kugeza binoze
Amashaza na laitue
Ibikoresho
Labels: guteka, ifunguro ribanza, igikoni


text:
Uko iminsi mikuru ya Noheli n’Ubunani byiteguriwe mu Rwanda. Noheli n’Ubunani byageze Hirya no hino mu mujyi wa Kigali, haragaragara ibirango bya Noheli bya kizungu n’ibya gakondo. Biragurwa n’abifite, kuko bamwe barabaza ibiciro, bakijujuta, bakagenda bataguze. Ku masoko naho ibiciro byatangiye kuzamuka. Bamwe mu baturage bo muri uwo mujyi, batangarije Ijwi ry’Amerika ko iyo minsi nta kindi izanye uretse kubasonga.
Byiringiro Anaclet yagize ati “iyi minsi mikuru ni iya abifite”. Yibazaga aho azakura icyo abeshyabeshya abana be, byibura kuri Noheli. Ati “kereka ni ngira amahirwe inshuti n’abavandimwe bakangoboka, uko ibintu byifashe ubu simpamya ko hari icyo nzaba mfite”.
Umulisa Liliane nawe ati “uyu mwaka wa 2009, watubereye mubi, twawutangiye dushonje none ni nako urangiye. Nugire urangire turebe icyo 2010 izatuzanira”.
Abacuruza ibirango bya Noheli nabo twaganiye. Batubwira ko byibura batangiraga kubona icyashara mu matariki 20 z’ukwezi kwa 12, ariko ubu siko bimeze.
Ndamukunda ati” ibi bitwereka ko mu mifuka y’Abanyarwanda nta kigenda”.
Bamwe mu bacuruza ibiribwa by’ibanze nabo badutangarije ko bo bafite icyizere cyo kubona abaguzi badasanzwe bizihiza iyo minsi mikuru. Mukamurenzi ati “ni ntababona kuri Noheli ndizera ko ku Bunani bizagenda neza kurushaho”.


text:
Urubuga elcrema rutangaza zimwe mu mpamvu zishobora gutuma abagabo batabwira amabanga abagabo babo.
1. Abagabo ntibakunda kujya impaka n’abagore babo
Inshuro nyinshi usanga umugabo aba atifuza impaka hagati ye n’umugore we,iyo rero abona ko kubwira umugore we ibanga byazana impaka arabyihorera akabigumana.
2.Kwanga kubabaza umugore
Bitewe n’uko abagore bagira amarangamutima hafi kandi barakazwa n’ubusa, hari ubwo umugabo yanga kumubwira ikintu runaka yamenye kugira ngo kitamubabaza.
Nk’urugero hari nk’ubwo umugabo afata umwanzuro wo kujya afatira amafunguro muri resitora akanga kurya iwe bitewe n’uko umugore we atazi guteka ariko akaba adashobora kubimubwira kuko yanga ko yabyakira nabi.
3. Kuba umugabo ataba yizeye igisubizo ari buhabwe
Rimwe na rimwe usanga umugabo aba atizeye igisubizo ari buhabwe igihe abwiye umugore we ikintu kidashimishije cyamubayeho cyangwa cyabaye muri rusange ku muryango wose.
Iyo umugabo atizeye igisubizo cy’umugore we cyangwa aziko atihangana hari amabanga ahitamo kumuhisha kugira ngo umutekano uboneke.
4. Kuba umugabo atisanzura ku mugore we
Bibaho ko umugabo yumva atisanzuye ku mugore we ugasanga ntibavugana utuntu twose.Iyo bimeze bityo, amabanga amubwira ari hafi ya ntayo kuko uko kutamwisanzuraho bituma yumva atari inshuti ye magara.Icyo gihe umugabo agira amabanga ye no ku mugore bikaba uko,ntihagire uwakura undi.
5. Hari ubwo ibanga riba ryasuzuguza umugabo
Uzasanga umugabo abika ibanga bitewe n’imiterere yaryo,hari ubwo yumva ko kuba yabwira ikintu runaka umugore we, bishobora kumukoraho ndetse bikamusuzuguza kurusha kubireka akicecekera.
Niba ubona umugabo wawe hari ibyo aguhisha,ujye umenya ko hari zimwe muri izi mpamvu zibitera nubwo hari izindi nyinshi tutavuze.


text:
Uwiringiyimana Theogene afunzwe azira gushuka umugore ukorera imirimo y’ubudozi bw’imyenda mu Gakiriro ka Gisozi akamutwara ibihumbi 70 by’amafaranga y’u Rwanda.
Asobanura uko yabigenje, Umuvugizi wa Polisi y’u Rwanda mu Mujyi wa Kigali, Superintendent of Police (SP) Emmanuel Hitayezu yagize ati:" Ku wa 2 Ukwakira , Uwiringiyimana yagiye hamwe mu hakorerwa iyo mirimo, abwira abo ahasanze ko ari Umuvuzi gakondo, uvura ubugumba n’uburwayi butandukanye. Umwe mu bahakorera witwa Uwikirezi Olive yamubwiye ko afite umuvandimwe ufite ikibazo cy’ubugumba."
SP Hitayezu yakomeje agira ati:" Uwiringiyimana yabwiye uwo mugore ko ashobora kuvura umuvandimwe we. Yamusabye umufuragiro w’ibihumbi bitanu by’amafaranga y’u Rwanda, ariko muri uko kumutekera umutwe amwiba andi ibihumbi 65 by’amafaranga y’u Rwanda."
Umuvugizi wa Polisi y’u Rwanda mu Mujyi wa Kigali yongeyeho ko amaze kumuha ayo mafaranga y’umufuragiro yamupfumbatishije ibintu mu biganza, amubwira ko ari umuti, ibindi amubwira kubikandagira.
Uwikirezi yavuze ko ibyo bintu byamutwitse mu biganza no munsi y’ibirenge, hanyuma amubajije ikibiteye, amubwira ko uburozi bwabuzaga umuvandimwe we kubyara buhiye, ku buryo noneho yabyara. Uwo mugore yaje gutahura ko yatekewe umutwe, maze abimeyesha Polisi.Yafashe ukekwaho gukora iki cyaha ku munsi ukurikira (3 Ukwakira)."
Mu butumwa bwe, SP Hitayezu yagize ati:"Ufite ikibazo kijyanye n’ubuzima akwiriye kugana inzego z’ubuvuzi zemewe kugira ngo zimufashe; aho gupfusha ibye ubusa abiha abatekamutwe bizeza ibitangaza badashoboye. "
Yavuze ko Uwiringiyimana afungiwe kuri Sitasiyo ya Polisi ya Gisozi mu gihe iperereza rikomeje.
Yashimye abatanze amakuru yatumye afatwa , kandi asaba buri wese kwirinda ibikorwa byose binyuranije n’amategeko.
Ingingo ya 318 yo mu gitabo cy’amategeko ahana ibyaha mu Rwanda ivuga ko umuntu wese, abigiriye kwambura ikintu icyo ari cyo cyose cy’undi, agatuma bakimuha ari uko akoresheje amayeri y’ubwambuzi, wiyitirira amazina atari yo cyangwa imirimo adafitiye ububasha cyangwa agira ngo yizeze icyiza cyangwa atinyishe ko hari ikizaba kibi maze akambura undi imari ye yose cyangwa igice cyayo, ahanishwa igifungo kuva ku myaka itatu (3) kugeza ku myaka itanu (5) n’ihazabu y’amafaranga y’u Rwanda kuva kuri miliyoni eshatu (3.000.000) kugeza kuri miliyoni eshanu (5.000.000).


text:
Kugendana n’Imana si ikintu kikora ako kanya; ni intambwe ku yindi. Dore uburyo burindwi bwagufasha kubaho ubuzima bw’ubumana:
1) Ragiza Uwiteka urugendo rwawe (Imigani 3:5-6)
Igihe kinini dufata ibyemezo, tugasaba Imana kubiha umugisha. Ariko noneho, mbere yo gufata icyemezo, jya ureka Imana igire uruhare mbere; kandi uyihe umwanya wo kukuvugisha ndetse no kukuyobora.
2) Ntukihebe (Abafilipi 4:6-7)
Ubwoba bwawe n’imitwaro yawe yose yikoreze Uwiteka. Yesu ubwe yavuze ko kwiganyira nta nyungu irimo. (Matayo 6:27). Guhagarika umutima bizana uburakari (Zaburi 37:8).
3) Hora ushima muri byose (1 Abatesaliniki 5:18)
Umuntu uhora ashima Imana, arushaho kuyikunda kandi arushaho kuyishyira hejuru. Ibi byongera imigisha mu buzima bwe. 4) Shyira Yesu imbere muri byose (Abakolosayi 1:16-19) Twaremewe guhesha Imana icyubahiro, ntabwo twaremewe kwihesha icyubahiro.
5) Horana inzara n’inyota by’Imana
Imana ishimishwa no kubona abantu bayishakana umwete. (Yohana 4:23-24). Abafite inzara n’inyota byo gukiranuka, ni bo bazahazwa. (Matayo 5:6).
Ikindi Bibiliya isobanura ko iyo ushatse Imana uyibona, mu bintu rero biyinezeza ukarushaho kweemerwa nayo ni uguhora wahagizwa no gushaka mu maso hayo.
6) Fasha abandi gusohoza umuhamagaro
Yesu yavuze ko umukuru mu bwami bw’Imana akwiye kuba umugaragu w’abandi (Matayo 20:26). Nubaho ukorera abandi, nawe ntuzabura abagukunda!
7) Gira itorero ubarizwamo
Iyo umuntu akijijwe, ahita aba umwe mu bagize umubiri wa Kristu (1 Abakorinto 12:12-13).
Iyo udakorana n’abandi muhuje kwizera, uba umeze nk’urutoki rushaka kwikoresha rutari ku kiganza. Buri mukristu wese akeneye mugenzi we kugira ngo bafashanye kugera ku ntego zabo.
Imana igufashe wowe usomye hano kugira ngo ugwize kamere yayo muri byose. Nuyegera nayo izakwegera, iyo utindanye nayo usa nayo, nk’uko niyo utinze mu bindi usa nabyo niko no gutindana n’Imana ugira kamere yayo.


text:
Imbaraga zo kurwanya no kwica icyaha muri wowe (Igice cya 2)Pastor Kanamugire Theogene
IMBARAGA ZO KURWANYA NO KWICA ICYAHA MURI WOWE
· 1YOHANA 3:14-15
Twebwe tuzi yuko twavuye mu rupfu tukagera mu bugingo, kuko dukunda bene Data. Udakunda aguma mu rupfu. 15. Umuntu wese wanga mwene Se ni umwicanyi, kandi muzi yuko ari nta mwicanyi ufite ubugingo buhoraho muri we.
· 1THESAL 5:22-24 22
Mwirinde igisa nikibi cyose. 23 Imana y’amahoro ibeze rwose, kandi mwebwe ubwanyu n’umwuka wanyu n’ubugingo n’umubiri byose birarindwe, bitazabaho umugayo ubwo Umwami wacu Yesu Kristo azaza. 24 Ibahamagara ni iyo kwizerwa, no kubikora izabikora.
Icyaha cyose ni ubugome, kandi ubikora ni umugome ; ariko uwabyawe n’Imana ntakora ibyaha. Kuko tukimara gukizwa, tuba dutandukanyijwe n’ubuzima bw’icyaha. Tumaze kwinjira muri we adukuraho ibyaha, ntitube tukigengwa nabyo ; Yesu uba muritwe ntaba akitwemerera kugengwa n’ibyaha.
Iyo twinjije Yesu mu buzima bwacu, tubaho tudakora ibyaha ; ushobora gusitara ukagwa, ariko amaraso ya Yesu akatweza. UmuKristo ntagambirira gukora ibyaha, icyo nicyo kidutandukanya n’abadakijijwe. Gusa iyo usubiye inyuma, ukivuguruta mu byaha ; ibya nyuma byawe biba bibi. Usanga bene abo bantu basubiye inyuma, bavuga ngo ntibazarimbuka bonyine, bagashaka ko bazarimbukana n’abandi bantu. Twirinde abameze batyo !
Uyu munsi turibanda ku kwirinda ikibi n’igisa nacyo. Dufate ingamba zo kunesha. Emerera Yesu amareho imirimo ya Satani mu bugingo bwawe.
Icyaha kiba kimeze nk’ibuye ryinjiye mu rukweto ugenda, ntiryatuma ugenda neza, biba bisaba kubanza kurikuramo ukabona gukomeza kugenda. Natwe tuguye mu cyaha, ntitugakomezanye urugendo nacyo, tubanze tugikuremo, tubone gukomeza urugendo.utabikoze utyo nta migisha yo mu gakiza wabona, naho wakomeza gukora imirimo y’Imana, ntugira umunezero wo mu gakiza.
Hari utununga Satani yagiye asigaza, kugirango abantu batazagerayo, aba ari umwuka uzerera ushaka gusubiza abantu mubyo bahozemo, bikaba nka kwa kundi Farawo yavugaga ngo nimunjye kure. Twe kwishushanya n’abiki gihe. kandi twirinde igisa n’icyaha ; ubwacyo si icyaha, ariko kikwibutsa ibyo wahozemo ukiri mu isi y’umwijima. Ikintu cyose ushidikanyaho, ujye ukireka ku bw’umutima uhana.
Rwana intambara yo kwikuraho umugayo wose. Intambara yo mu isi, ni uko Isi ishaka ko dusa nayo, ntiyemera ubuzima bw’umwuka tubamo ; umubiri nawo ushaka kudutwaza igitugu, ariko abari muri Kristo Yesu nta teka tuzacirwaho.
Satani aturwanya atajenjetse, azi aho tugirira intege nke, akaba ariho aduterera. Tube maso ! Ubugingo burahenze, ushyire imbaraga aho utererwa ; urwane intambara nziza yo kunesha ibyaha.
Ikidufasha kunesha icyaha ni Ijambo ry’Imana, rikatwezaho ibyaha (Ezekiel 36:25-27) ; ubutumwa bwiza budushoboza no kunesha ibyiyumviro bibi, abantu bangana kubera imitekerereze mibi.nyamara tuba tugomba kwibwira amategeko n’amateka y’umwami Imana.
Ikindi kidufasha kunesha ni ukugira urukundo rutagira uburyarya (Abaroma 12:9-18) ; nibwo tunesha urwangano rwo mu mutima. Niba hari ibyo uretse uba ugomba kugira ibyo winjiza bisimbura ibyaha ; bitabaye ibyo uteraganwa n’imiyaga y’uburyo bwinshi, n’inyigisho ziyobya.
Iyo tumashe kunesha kamere, tuba tugomba kwera imbuto z’Umwuka Wera (Abagal 4:25-29 ; 5:22-). Niba uhuye n’ikigukomeretsa umutima, ntibukire ugikomeretse, ujye ushaka umwanya wo kugikuramo ugite kure.
Hari abantu bagenda bahinduka, ukaba wari umuzi nka mwenedata, wamusanga ngo akugire inama, akagushora mu bintu bibi, bikakunanira kubabarira, ariko iyo Ijambo ry’Imana rishoreye imizi muri wowe, ubasha kubabarira ( abakolosayi 3:10-17 )
Dukeneye imbaraga zo kurwanya icyaha muri twe. Amen
Pasitori Kanamugire Theogene,


text:
Inyubako ikoreramo Minisiteri y’Ubuzima
Ministeri y’Ubuzima iravuga ko kuba Kiliziya Gatulika yarafashe icyemezo cyo guhagarika serivisi zo kuboneza urubyaro zakorerwaga mu bigo nderabuzima ndetse n’ibitaro byayo ishingiye kuba bigira ingaruka ku buzima bw’abazihabwa ngo atari byo.
Kiliziya Gatulika iherutse gutangaza ko nta serivisi zo kuboneza urubyaro mu buryo bwa kizungu zizongera gutangirwa mu bigo nderabuzima ndetse n’ibitaro byayo byose mu Rwanda.
Imwe mu mpamvu Musenyeri Phillipe Rukamba uvugira Kiliziya Gatulika yatanze harimo kuba iyi miti yo kuboneza urubyaro igira ingaruka ku buzima bw’abaturage bayikoresha bityo bo bakaba bashyigikiye kuboneza urubyaro hakoreshejwe uburyo bwa kamere gusa.
Umuvugizi wa Minisiteri y’Ubuzima Kayumba Malik yatangarije Makuruki.rw ko kuba Kiliziya Gatulika yaravuze ko imiti yo kuboneza urubyaro igira ingaruka ku bayikoresheje atari byo, kuko ngo ari ibisanzwe ko imiti iyo ari yose ishobira kugira ibyo ihindura ku wayinyoye ariko biravurwa.
Yagize ati “Biriya bavugaga by’ingaruka nyuma yo kunywa imiti mu by’ukuri ntazo, yego buri muntu aba afite ukuntu umubiri we wakira ibintu niyo yaba ari paracetamol, ariko iyo bibaye asubira kwa muganga bakabikosora, bashobora kumuhindurira cyangwa se bakamuvura bikarangira.”
Kayumba akomeza avuga ko n’ubwo iyi gahunda yo kuboneza urubyaro mu buryo bwa kizungu yakuwe mu mavuriro ya Kiliziya bitazabangamira gahunda yo kuboneza urubyaro kuko ahatari ibigo nderabuzima bya leta hari Postes de sante n’abajyanama b’ubuzima bafasha abakeneye izo serivisi.
Yagize ati “Ntabwo bisubiza inyuma gahunda yo kuboneza urubyaro kuko dufite Postes de sante tukagira n’abajyanama b’ubuzima bose bazajya bafasha abakeneye izo serivisi.”
N’ubwo Minisante ivuga ko yiringiye abajyana b’ubuzima na poste de sante mu kuziba icyuho cyatewe n’icyemezo cya Kiriziya Gatulika, kugeza ubu poste de sante ziracyari nke ndetse n’abajyanama b’ubuzima ntabwo bafite ububasha bwose ku buryo butandukanye bwifashishwa mu kuboneza urubyaro.
Minisiteri y’Ubuzima iri gutegura inama izayihuza n’inzego zitanduakanye zifite aho zihuriye n’ubuzima mu rwego rwo gushaka umuti urambye w’iki kibazo.


text:
Iyi raporo yashyizwe ahagaragara kuri uyu wa Kabiri tariki 1 Ugushyingo 2016 mu nama mpuzamahanga yiga kuri Kanseri iteraniye i Paris mu Bufaransa.
AFP yanditse ko umubare w’abagore bazaba bicwa na Kanseri muri 2030 uziyongeraho 60% ugereranyije n’abo yicaga mu 2012 bageraga kuri miliyoni 3.5 ku mwaka, bitewe ahanini n’ubwiyongere bw’abaturage muri rusange n’ubw’abakuze.
Iyo raporo ivuga ko hakwiye gushyirwamo imbaraga mu kwigisha abantu kwirinda Kanseri no kuyikumira. Mu 2012, mu bantu barenga miliyoni umunani bapfuye, abagera kuri miliyoni 3.5 bishwe na kanseri, bakaba biganjemo abo mu bihugu bikize.
Sally Cowal wo mu muryango w’Abanyamerika urwanya Kanseri, yavuze ko ikomeje kwiyongera mu bihugu bikennye n’ibifite ubukungu buciriritse ahanini bitewe no gusaza kw’ababituye n’ubwiyongere bukabije bw’abaturage babyo.
Ubu bwiyongere kandi bugirwamo uruhare no guhihibikanira gushaka ubutunzi n’imibereho bigatiza umurindi zimwe mu mpamvu zitera Kanseri nko kudakora imyitozo ngororamubiri, imirire mibi n’umubyibuho ukabije.
Hari kandi na kanseri iterwa no gukererwa kororoka, aho umugore ashobora kubyara umwana akuze bikamutera kanseri y’ibere.
Imibare igaragaza ko abagore baza ku isonga y’abahangayikishijwe na kanseri cyane cyane iy’ibere n’inkondo y’umura. Mu Rwanda wifashishije imibare yo muri Werurwe y’ibitaro bya Butaro bifite serivisi z’ikitegererezo mu gusuzuma no kuvura kanseri, usanga abagore bahivurije Kanseri y’ibere baranganaga na 44%, mu gihe abivuje iy’inkondo y’umura bari 24%.
Indi nkuru wasoma: Abagore ku isonga ry’abahangayikishijwe na kanseri mu Rwanda


text:
Bamuroze kenshi ntayagira icyo aba kubw’imbaraga za Kristo zari muri we-Ubuhamya
Uwo tuvuga hano ni Dogiteri Rebecca Brown, umunyamerikakazi, Imana yatoranyije gukoresha, kubohora ababoshywe na Satani, muri Leta Zunze Ubumwe Za Amerika (USA), uvuga ukuntu yagiye asimbuka imitego myinshi yatezwe n’abakozi ba Satani, batumwe na shebuja amuhora umurimo ukomeye yari amaze gukora abohora benshi ingoyi satani yari yarabashyizeho.
Mu gitabo Rebecca Brown yanditse cyitwa “ Il est venu liberer les captives”, twasobanura: “ Yaje kubohora ababoshywe”; Rebecca atubwira imwe muri iyo mitego yasimbutse.
Igihe kimwe Rebecca agikora umurimo w’ubuganga, aho bajyaga basangirira ibyo kurya n’abandi bahuje umurimo, umuforomokazi yaje kwegera Rebecca niko kumubwira ati:” Nsengera Iyo Mana yawe, kuko ari Imana ikomeye.”, Rebecca avuga ko yamubajije impamvu y’icyo cyifuzo, undi niko kumubwira ati:” Twagerageje kukuroga kenshi, ariko twabonye ntacyo ubaye, none njye ndifuza kumenya Iyo Mana usenga”, Hano ndagira ngo mbabwire ko muri Ibyo bitaro Rebecca yakoreragamo, harimo abaganga benshi, basengeraga mw’idini rya Satani, bakaba baragiye bahangana kenshi na Rebecca.Uriya muforomokazi rero yari umwe muri bo.
Si icyo gihe gusa ariko Rebecca yakijijwe n’Imana imigambi mibi y’abanzi.
Undi munsi na none, hari ubwo Rebecca yari atashye ananiwe, agenda agiye gufungura T.V ye ngo abe yiyumvira indirimbo zo kuramya Imana. Akijya gukora kuri T.V, ijwi ngo rihita rimubwira ngo Stop!, Rebecca yibaza ibyo aribyo, nibwo Mwuka yahitaga amubwira kureba inyuma kuri TV aho yasanze bari bateze akabombe, kuburyo iyo akoraho, ake kari karangiye.
Mu bitabo bya Rebecca Brown hagaragaramo uburinzi bukomeye Imana yagiye ishyira ku bantu, uko tuzabona umwanya tuzajya tubibabwira. Ngira ngo muribuka uburyo Abo bakozi ba Satani bateye urugo rw’abakristo aho muri USA, rukaza gutabarwa n’abamalayika b’Uwiteka.
Ibi Bitwereka iki?
Njye bimpamiriza ko rya Jambo ryo mu Baheburayo rivuga ko Yesu uko yari ari ariko ari kandi ariko azahoraho, ari ir’ukuri.
Binyereka ko Ijambo rivugwa kw’iherezo ry’Ubutumwa Bwiza bwanditswe na Mariko, ko Ibimenyetso bizagendana n’abizera, harimo ko bazavuga mu ndimi nyinshi, barya ku biroze ntibigire icyo bibatwara, ko ari impamo.
Binyibutsa kandi inkuru ya Paulo igihe inzoka y’impiri yamurumaga, ababirebaga bagategereza ko apfa, ariko babonye ntacyo abaye, bavuga ko ari Imana. Imana yacu rero iriho ntaho yagiye, Yesu ariho ntabwo agipfa.
Imana Irahambaye.
MITALI Adolphe.


text:
Kweri hari abagome bagishaka kuvutsa abantu ubuzima bakoresheje imipanga neza aho yatugejeje,ahanwe byintangarugeron
Kwihanira ntibyemewe ntanikemeza ko uwo mugore yasambanye koko kuko atigeze amufatira mucyuho ahubwo polisi nikurikirane imenye impanvu maze uwatemaguye abantu ahanwe.
yewe birakabije pe bamuhane nabandi babonereho
izi ningaruka zuko uzajya afatwa asambanya umugore wundi ngo bazajya bumvikana ntakongera kubafunga no kubaburanisha,abayobozi bacu bakuyeho ririya tegeko bakuruye ibintu bibiri;impfu za hato na hato no gutandukana kubashakanye kuko mubyatandukanya abantu harimo no gufatwa usambana kandi wubatse,sinibaza bajya gukuraho ririya tegeko icyo bashingiyeho.Any way uwakoze icyaha bamukanire urumukwiye.
Uwo mugabo bamukanire urumukwiye kuko nu mugome mubi cyane.


text:
Ibiti beterwa mu busitani
Usibye indabyo mu busitani haterwamo n’ibiti bifasha kuzanamo umwuka mwiza kandi bikaba binatuma ubusitani bugaragara neza.
Ubwoko bw’imikindo miremire ni bimwe mu biti bigira neza ubusitani kandi bukaba ari ni umutako mwiza ubureye amaso ku batemberera muri ubwo busitani.
Mu gihe hari izuba n’ubushyhe bwinshi ibiti nkibi bizana igicucu ukaba wakicara munsi yacyo ukaruhuka neza ndetse ukaba wazana n’umuryango wose mukahaganirira kuko haba hari amafu meza.
Gracieuse Uwadata


text:
sam.
18
juin
2011
1. Uhoraho anyura imbere ya Musa, maze avuga aranguruye ati «Ndi Uhoraho Imana igira impuhwe n’ineza, itinda kurakara, yuje ubuntu n’ubudahemuka.» Aya magambo yo mu gitabo cy’Iyimukamisiri arabimburira ukuzirikana kwacu k’Umunsi Mukuru w’Ubutatu butagatifu, Mana, Mwana na Roho Mutagatifu. Imana imwe muri batatu, iyobera rikomeye kuryumva, ariko iyo umuntu yemeye agacomekwa k’ubuzima bw’Imana akaba yagira icyo yumva.
2. Umuhanga muri Bibiliya, umunyabrezili C. Mesters ni we ugira ati “kuri benshi, ibitekerezo byabo ku Mana umuntu yabigereranya n’abantu bashaka kureba televiziyo. Iyo bayicanye bakabona kuri écran nta kintu kizaho, baguhindura kanali ngo barebe nabwo bikaba nka mbere, bashobora kwigendera bakeka ko icyuma cyabo kidakora cyangwa kitacyifitemo ubuzima, nyamara batari bazi ko impamvu yabiteraga ari uko bari bibagiwe kugicomeka k’umuriro”. Ntabwo rero Muntu ashobora kumenya Imana, ntabwo ashobora kwigiramo ubuzima bwayo ngo yigiremo ibyishimo itanga, atayicometseho. Impamvu Imana yibwiye Musa, ni uko yabonaga ko Musa ashishikariye kuyimenya no kugendana nayo, ibyo bikagaragazwa n’amagambo Musa yabwiye Imana agira ati: «Nyagasani, niba koko mfite ubutoni mu maso yawe, ngaho databuja niyemere kugendana natwe. Yego turi umuryango ufite ijosi rishingaraye; ariko rero utubabarire ibicumuro byacu n’ibyaha byacu, maze utugire ubukonde bwawe !»
3. Imana rero Bibiliya itubwira ni Imana ifite ubuzima kandi yifuza kugendana na buri wese. Ni Imana itigaragaza nk’igikomerezwa kidashobora kumva akababaro k’abandi. Imana kuyumva, ubutatu butagatifu kugerageza kubwumvisha ubwenge bwacu, ni ukubigerageza dufata inzira y’urukundo rwemeye kutwiyereka. Imana ntirimo Imana eshatu Data, Mwana na Maria nk’uko i Korowani isa n’aho ariko ibibona, ahubwo Imana ni imwe, nk’uko yabyibwiriye Musa kuri Sinayi: «Ndi Uhoraho, Uhoraho Imana igira impuhwe n’ineza, itinda kurakara, yuje ubuntu n’ubudahemuka.» Imana ikaba itugaragarije ityo ko ikiganje muriyo atari ubucamanza buhana, ahubwo ikiganje mu mutima wayo ari urukundo rubabarira, ari urumuri nyarumuri rukwiza kuri bose babyifuje impuhwe zayo.
4. Urwo rukundo rukomeye nirwo Imana yigaragarijemo igihe ije kubana natwe, maze muri Yezu twunga ubumwe nayo, itwereka urukundo arirwo moteri rukaba n’urwego rutuganisha k’uwaduhanze. Niyo mpamvu Pawulo adusobanurira urwo rukundo Imana yigaragarizamo muri Mwana no muri Roho Mutagatifu agira ati: «bavandimwe, muhorane ibyishimo, mutere imbere, muterane inkunga, mushyire hamwe, mubane mu ituze, bityo Imana yuje urukundo n’amahoro izabana namwe… Ineza y’Umwami wacu Yezu Kristu, n’urukundo rw’Imana Data, n’ubusabane kuri Roho Mutagatifu bihorane namwe mwese». Pawulo aradusobanurira Ubutatu Butagatifu atwereka ko Imana irudusesekazaho urukundo, ineza yayo ikatugeraho inyuze muri Yezu Kristu maze yanyura muri Roho Mutagatifu ubusabane bukadusabamo.
5. Ubutatu Butagatifu rero, Imana Data, Mwana na Roho Mutagatifu duhimbaza nubwo kumva ko ari Imana imwe bitorohera ubwenge bwa muntu, Bibiliya mu Isezerano rya Kera igenda igerageza kudusobanurira itubwira byinshi byatuma twumva ubwo butatu: Twazirikana nko ku Ijambo ry’Imana ritanga ubuzima, rikinjira mu isi no mu mateka, twatekereza nko k’ubuhanga bw’Imana butuma ibyaremwe bigira isura n’umurongo, twazirikana nko kuri Roho w’Imana iyobora abahanuzi n’umuryango w’Imana k’ubutagatifu. Mu Isezerano rishya ho Imana ikaba yigaragaza k’uburyo budasubirwaho muri Yezu Kristu ujya gusubira iwe akadusigira Roho Mutagatifu. Yezu agera n’aho atwibwirira ubwe ati: “njye na Data turi umwe”. Ineza rero dukesha Yezu Kristu, urukundo rw’Imana ndetse n’ubusabane muri Roho Mutagatifu bidusabemo, twibuka ko «Imana yakunze isi cyane bikageza aho itanga Umwana wayo w’ikinege, igira ngo umwemera wese atazacibwa, ahubwo agire ubugingo bw’iteka».


text:
ven.
13
juil.
2012
ISOMO RYA MBERE
Isomo ryo mu gitabo cy’Umuhanuzi Izayi (Iz 7, 1-9)
1Ku ngoma ya Akhazi mwene Yotamu, mwene Oziya umwami wa Yuda, Rasoni umwami wa Aramu, na Peka mwene Remaliyahu umwami wa Israheli, barazamutse batera Yeruzalemu, ariko ntibashobora kuyigarurira. 2Babimenyesha abo mu muryango wa Dawudi bati “Aramu yashinze ibirindiro muri Efurayimu.”Nuko umwami na rubanda bakuka umutima, boshye ibiti byo mu ishyamba bihungabanywa n’umuyaga.
3Uhoraho abwira Izayi ati “Sohoka ujyane n’umuhungu wawe Sheyari-Yashubi, musanganire Akhazi ku mpera y’umugende ujyana amazi mu kigega cya ruguru, ku muhanda ugana ku murima w’umumeshi; 4maze umubwire uti ‘Humura ! witinya kandi ntugire ubwoba. Wihagarika umutima kubera buriya busabusa bw’amafumba abiri acumbeka, cyangwa se kubera uburakari bukaze bwa Rasoni, umwami wa Aramu, na mwene Remaliyahu. 5Aramu yagiye inama na Efurayimu na mwene Remaliyahu, ngo bazakurimbure bavuga bati 6‘Tuzamuke dutere igihugu cya Yuda, tubakure umutima, tukinjiremo maze tukigarurire, twimike mwene Tebeyeli ahabere umwami.’ 7Nyamara Nyagasani Imana avuze atya : Ibyo ntibiteze guhama, ntibizigera bibaho ! 8Damasi ni umutwe wa Aramu, naho Rasoni akaba umutware wa Damasi, - hasigaye imyaka itarenga mirongo itandatu n’itanu Efurayimu ikaneshwa, ntibe ikitwa igihugu. – 9Samariya ni umutwe wa Efurayimu, naho mwene Remaliyahu akaba umutware wa Samariya. Nimudakomera ku Mana, ntimuzakomera.”
ZABURI (Zab 48 (47), 2-3a, 3b-4, 5-6, 7-8)
Inyik/ Yeruzalemu, murwa w’Uhoraho,
Imana igushyigikiye ubuziraherezo.
Uhoraho ni igihangange,
akwiriye gusingirizwa bihebuje mu murwa w’Imana yacu.
Umusozi we mutagatifu urajimije mu bwiza,
ukanezeza isi yose !
Umusozi wa Siyoni uri hariya mu majyaruguru,
ni wo wubatseho umurwa w’umwami w’igihangange.
Imana ituye hagati mu ngoro zaho,
ikaherekanira ko ari yo buhungiro butavogerwa.
Dore abami bari bawibasiye,
bashyira nzira icyarimwe;
ngo bawurabukwe bose bagwa mu kayubi, ubwoba burabataha,
maze amaguru bayabangira ingata.
Umushyitsi ubafatira aho ngaho,
baratengurwa nk’umugore wafashwe n’ibise.
Ubwo bari batewe n’umuyaga w’iburasirazuba,
wa wundi umenagura amato manini y’i Tarishishi.
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya
Uyu munsi ntitugundirize umutima wacu,
ahubwo dutege amatwi ijwi ry’Uhoraho.
Alleluya
IVANJILI
+ Matayo (Mt 11, 20-24)
Muri icyo gihe, 20Yezu atangira gutonganya imigi yabonye ibitangaza bye byinshi ikarenga ntiyihane, avuga ati 21“Iyimbire Korazini ! Iyimbire Betsayida ! Kuko ibitangaza byabakorewemo, iyo bikorerwa muri Tiri no muri Sidoni, baba barisubiyeho kuva kera bakambara ibigunira, bakisiga ivu. 22Ni cyo gituma mbibabwiye : ku munsi w’urubanza muzahanwa kurusha Tiri na Sidoni. 23Naho wowe Kafarinawumu, ubona ko uzakuzwa kugera mu bicu ? Uzarohwa mu kuzimu. Kuko ibitangaza byagukorewemo, iyo bikorerwa muri Sodoma, iba ikiriho n’ubu. 24Ni cyo gituma ku munsi w’urubanza, uzahanwa kurusha igihugu cya Sodoma.


text:
Amapera ni ni ikimera cyera imbuto ziribwa, iki kiribwa gikomoka muri Amerika yo hagati gikunze gukoreshwa ariko usanga abantu batazi akamaro gifitiye ubuzima bwabo bwa buri munsi. Nk’uko tubikesha Imvaho nshya No: 2076 yo kuva ku wa 10 Werurwe kugeza ku wa 13 Werurwe 2011, amapera ni ni kimwe mu mbuto zikize kuri vitamine C, bituma afasha mu kurwanya indwara ya kanseri. Izi mbuto kandi zivura kuva bidasanzwe kw’abagore kimwe n’indwara zo ku ruhu. Ipera kandi ngo ni kimwe mu giti gishakwaho imiti nk’uko Dr. Gerard Saint Rose ku rubuga rwa interinete Doctissimo.fr abihamya. Kuba Amapera akungahaye ku myunyu ngugu, Karisiyumu, Manyeziyumu, Feri na Potasiyumu, afasha kwihagarika ku buryo butagoranye ndetse no kwituma neza.
Ku birebana n’uburyohe, Dr. Gerard Saint Rose yavuze ko ari byiza guhitamo urwo rubuto kuko ngo ruryoha cyane, cyane iyo uruhiye rufite ibara ry’umutuku imbere. Ibyo ngo bikiyongeraho impumuro nziza. Dr. Gerard Saint Rose avuga ko amapera nk’urubuto rw’umwimerere, ruribwa ku buryo butandukanye. “Ushobora kurya ipera nyuma yo gufata irindi funguro, ushobora kurirya igihe icyo ari cyo cyose urishakiye ndetse ushobora no kurya amapera yatunganirijwe mu nganda (confiture)”.
Uretse ibyo, amapera akorwamo imitobe ikunzwe cyane ndetse ihabwa umwanya w’ingenzi mu birori. Ese muzi ko amapera ashobora guteguranwa umunyu? Ngo iyo ari mabisi, umuntu akayarya, agira salade ntagereranywa irimo umunyu. Ibyo ni ibyahamijwe na Albertine Dion, umenyerewe mu mbonezamirire mu gihugu cy’u Bufaransa. Nk’uko yakomeje abivuga, ngo iyo akataguwe, agashyirwamo umutobe w’indimu ndetse n’urusenda nyuma agasebwa, iyo mvange ngo iyo iherekeje amafi, inyama y’inkoko cyangwa inyama y’urukwavu ngo iraryoha. Amapera kandi ngo ashobora guteguranwa n’isosi iyo ari yo yose nk’uko byemezwa n’ abahanga mu guteka.
Amapera ari mu muryango wa “Myrtacées” nk’uko abahanga mu bimera babyemeza. Amapera bita “Prune des sables”, amapera amaze imyaka irenga 1000 ahingwa mu gihugu cya Haiti, aho yagezeyo aturutse muri Brézil mu ntangiriro z’ikinyejana cya 19. Igiti cy’ipera kirakura kugera hagati ya metero 3 kugera kuri 6. Amapera ni igiti kihanganira ubutaka ubwo ari bwo bwose hagati ya Amerika y’Epfo, Thailande ndetse na Afurika ariko hagati y’ukwezi k’Ukuboza na Gashyantare akaba ari bwo aboneka ku buryo bworoshye.
Bitewe n’ibigwi icyo giti kizwiho muri Afurika, umubare mwinshi w’amapera urakoreshwa, cyane n’abagore bo mu birwa bya Pasifika, aho barwanya indwara z’uruhu ari na ko bisubiza itoto ku ruhu rwo mu maso no ku mubiri wose. Ni ibya buri wese rero kwita kuri izi mbuto no gushishikariza abandi kuzitera kuko zifitiye akamaro buri wese.
Amapera, isoko y’ubuzima bwiza benshi batazi
Amapera ni ni ikimera cyera imbuto ziribwa, iki kiribwa gikomoka muri Amerika yo hagati gikunze gukoreshwa ariko usanga abantu batazi akamaro gifitiye ubuzima bwabo bwa buri munsi. Nk’uko tubikesha Imvaho nshya No: 2076 yo kuva ku wa 10 Werurwe kugeza ku wa 13 Werurwe 2011, amapera ni ni kimwe mu mbuto zikize kuri vitamine C, bituma afasha mu kurwanya indwara ya kanseri. Izi mbuto kandi zivura kuva bidasanzwe kw’abagore kimwe n’indwara zo ku ruhu. Ipera kandi ngo ni kimwe mu giti gishakwaho imiti nk’uko Dr. Gerard Saint Rose ku rubuga rwa interinete Doctissimo.fr abihamya. Kuba Amapera akungahaye ku myunyu ngugu, Karisiyumu, Manyeziyumu, Feri na Potasiyumu, afasha kwihagarika ku buryo butagoranye ndetse no kwituma neza.
Labels: imirire


text:
Senateri Rugema Mike avuga ko leta yongeye kugarura uyu muco kuko ari ipfundo ry’ubumwe n’ubusabane by’Abanyarwanda.
Ngo ni yo mpamvu buri wese akwiriye kongera kuwimakaza kuko ari ishingiro ry’amahoro n’umutekano.
Agira ati “Umuganura ni ipfundo ry’ubumwe bw’Abanyarwanda, ni yo mpamvu muhora mu bikangurirwa kuwugarukaho, kuko utwubaka tukawuvomamo amahoro n’umutekano.”
Muzehe Antonny Baribane avuga ko yavutse agasanga iwabo bizihiza umuganura ndetse nawe ubwe yajyaga awizihizanya n’abaturanyi.
Ngo iyo imyaka yeraga yengaga ikigage cyangwa agahisha urwagwa agatumaho abaturanyi bagasangira.
Kuri ubu ariko ngo ntibikibaho buri wese arimenya abagerageje bagahurira mu kabari.
Ati “Ubu umuganura ubera mu kabari, ubona ijana ukajyana n’incuti mugasangira, umwana n’umugore ntibabonaho. Abantu basigaye basangira ari benshi mu mubatizo cyangwa mu bukwe gusa.”
Ingaruka yo kuba umuganura utakibaho ngo nta mwana ukimenya umukuru, umusaza nawe ngo ntakicara n’abana be.
Umuganura wagirwaga n’ibintu 3 by’ingenzi, aho abana bashimira ababyeyi, nabo bagashimira abaturanyi babo hanyuma umwami nawe agasangira n’abaturage be, agaha abana amata.
Umunsi w’umuganura mu Rwanda wihizwa mu ntangiriro z’ukwezi kwa munani.
Uyu mwaka ukazihizwa kuri uyu wa 05 Kanama ariko ukaba warizihijwe mu midugudu kuri uyu wa 01 Kanama.
Ku muganura ngo abantu babaga bishimira umusaruro bejeje bakenga ikigage n’inzagwa, bagakora umutsima bakarya bakanywa bakishima ndetse bakajya n’inama y’uko bitegura ihinga ritaha.


text:
Ibaruwa ifunguye ku bayobozi bakuru ba Kiliziya y’u Rwanda
Maze gusoma inkuru zasohotse muri „Inyenyeri news“(The Untold Stories: Rwanda Catholic Church Silent on the Third Term of Kagame? Umurungi) na Shikama(RWANDA-BURUNDI:«Musenyeri Évariste NGOYAGOYE yihanangirije kandi yamagana Petero NKURUNZIZA kuri manda ya gatatu. Musenyeri Smaragde MBONYINTEGE utegeka KABGAYI se nawe yaba yiteguye kwamagana no kwihanangiriza Paul KAGAME ushaka gutegeka u Rwanda ubuziraherezo??? Udahemuka). Byatumye nandikira Kiliziya Gatolika ku madresse nashoboye kubona: Diyosezi ya Cyangugu, Byumba, Nyundo, Ruhengeri. Inkuru nabandikiye iteye gutya mu magambo avunaguye:
Ibaruwa igenewe Kiliziya Gatolika
Bantu bakuru ba Kiliziya Gatolika, Abanyarwanda benshi nanjye ndimo dusanga mwirengagiza ibibi byose bibera mu Rwanda guhera muri 94 kugeza ubu. Abantu barapfa, barahunga, bari mu byo bise ubudehe kandi banafite ubwoba bw, ubutegetsi buriho bwiganjemo n, abatazi Ikinyarwanda. Urupfu rw, Abanyarwanda Kagame adukoraho namwe ntirubasiga, urugero ni nka Padiri Evariste Nambaje twari tuziranye kuko yazaga muri Autriche tukabonana.
Mwibuke abo kiliziya Gatolika yahombye muri 94 biturutse ku ntambara twatejwe na Kagame. Abasenyeri bishwe bunyamaswa i Gakurazo, Ababikira babatobora inda, abapadiri b, abanyamahanga baramanikwa. Abapadiri bose ba Byumba bishwe nta numwe utaranyigishije kwa Mansuwi, urugero ni nka Hitimana Jozefu na Nkiriyehe. Abafurere nka Ndimukihe Aloys na Rukashungirwa Stani bo bari ni inshuti zanjye. Mwibuke Kibeho yatangiye mu Rwanda mu myaka ya za 80 , buri munsi habaho ibonekerwa bikarangira nyuma y, urupfu rwa Habyarimana kuri 15.05. 1994.
Bantu bakuru ba Kiliziya Gatolika amasengesho nta bwo yonyine ahagije, mugomba kumenya ayo ariyo, igihe muyavugira, aho muyavugira, icyo muyavugira n, abo mubwira. Muravugira rero mu Rwanda. Igihugu cyarazambye kigwa mu irimbi biturutse kuri Kagame. Yikorera ibyo yishakiye mukaruca mukarumira. Agatsiko gakoma amashyi ngo ntabwo gashaka kumurekura mukabyumva mukinumira.
Kubona amashyaka ya opozisiyo yandikira Papa na ST. Egido ngo bayihuze na Guvernoma bagirane ibiganiro kandi ari mwebwe mwabigizemo uruhare, harimo kubyibazaho. Kubona Cardinal Laurent MONSENGO PASINYA yamagana Kabila ko atagomba guhindura Itegeko Nshinga, kubona Musenyeri Evariste NGOYAGOYE avuga ko amasezerano ya Arusha agomba kubahirizwa uko yakabaye, ariko Kiliziya Gatolika y, u Rwanda ikaba ntacyo ivuga ku bibera mu Rwanda, bitubera kwibaza uruhare mufite mu guhuza no kuzana amahoro mu Banyarwanda.
Mbere ya 59 Kiliziya Gatolika yagize uruhare runini mu kwunga Abanyarwanda no gutegura Demokarasi, abatarabishakaga bakanahunga ngo ntibabana n, Abahutu, banegura ibyo Kiliziya yababwiraga, ubu nibo bayifitemo ijambo. Nibo bayiyobora ku buryo bizwi ko nta muhutu wigeze uba musenyeri kuva muri 94. Misago wenyine uturuka iwacu ku i Rebero yishwe mu ma satanu ku ya 12. Werurwe kugeza na n, ubu ntibyumvikana. Abatutsi bakabeshya ngo Kiliziya yakoreraga Abahutu, nyamara abize amateka ya Kiliziya Gatolika mu Rwanda bashobora kwemeza ko Abatutsi bayungukiragamo kurusha Abahutu. Urugero ruzwi nuko Abahutu boherezwaga mu maseminari ngo ntibazabyare, Abatutsi bakiga mu mashuli ahanitse yanatumaga bajya mu mahanga.
Ibinyamakuri nka Shikama, umukozi wayo wanditse agira ati: Musenyeri Smaragde MBONYINTEGE wa Kabgayi se we yaba yiteguye kwihanangiriza no kwamagana Paul KAGAME kuri manda ya gatatu? Byerekana ko Abanyarwanda bababaye kandi bakagira ngo Kiliziya Gatolika ijye imbere yamagane Kagame watabye u Rwanda akaba anashaka gukomeza.
Ndabibasabye mufatanye n, abandi Banyarwanda (harimo bene wanyu, bakuru banyu,barumuna banyu na bashiki banyu) kubohora u Rwanda rwacu rufite uruhare runini ku Isi mu kwamamaza ijambo ry, IMANA.
Mag. Rwamapfa Jean Baptiste
Heckenweg 6, A-8010 Graz, Autriche


text:
LIVE: CEP-ULK: UMUHANGO WO KWIMIKA ABAYOBOZI BASHYA URIMO GUKORWA NONAHA!
Nk’uko byari buteganijwe, kuri iki cyumweru guhera saa munani z’amanywa ni bwo umuhango wo kwimika abayobozi bashya b’umuryango w’Abanyeshuri b’Abapantekote biga muri Kaminuza yigenga ya Kigali (CEP-ULK) utangiye.
Bamwe mu bitabiriye uyu muhango
Uyu muhango witabiriwe na bamwe mu bayobozi ba ADEPR n’abandi
Uyu muhango wabereye muri kimwe mu byumba binini by’iyo Kaminuza urakomeje, korali Jehovah Jireh imaze guhumbaza Imana mu ndirimbo 2.
Jehovah Jireh iririmba
Nyuma yo guhimbaza Imana hamwe, umushumba w’Itorero rya ADEPR GASAVE aho iyi CEP Ulk ibarizwa asengeye ijambo ry’Imana tugiye kugezwaho na Ev. Michel ZIGIRINSHUTI.
Mu ijambo ry’Imana yasomye muri Yohana 12:26 nk’intego y’uyu munsi igira iti “Umuntu nankorera ankurikire, kuko aho ndi ari na ho umugaragu wanjye azaba; umuntu nankorera, Data azamuha icyubahiro”.
Ev. Michel ZIGIRINSHUTI abwiriza
Yakomeje agira asobanura amaketa y’ubutumwa bwiza, ariko yibanda ku ijambo rigira riti ’Umuntu nankorera, Data azamuha icyubahiro. Icyubahiro kiva mu gukorera Imana. ’
Nyuma y’ijambo ry’Imana, umuyobozi muri ONAP akomeje amurikira iteraniro abayobozi ba CEP-ULK bari mu byiciro 3: Masters, ULK Soir & ULK Day.
Abayobozi ba CEP-ULK mu byiciro 3 bacyuye igihe. Uhereye iburyo, Abayobozi ba CEP-ULK muri Master Program
Hakurikiyeho umuhango wo kubashyikiriza certificates zo kubashimira umuhati bagize ku murimo w’Imana. Bitewe n’uko ONAP iri muri Dept y’ubuzima bw’Itorero muri ADEPR, umuyobozi w’iyi Dept Pastor Alex ni we ugiye kuyobora umuhango wo kubashyikiriza izi certificates.
Pastor Alex ashyikiriza certificates abayobozi basyuye igihe
Hakurikiyeho umuahango wo kwimika abayobozi bashya ba CEP-ULK, ndetse hakaba hari abagarutse muri komite nshya barimo umuyobozi wa ULK-Master Program Bwana HABUHAZI Theogene.
Abayobozi bashya ba CEP-ULK (Iburyo, Bwana Theogene HABUHAZI uyoboye CEP-ULK, Master Program)
Uyu muhango uyobowe n’Umushumba w’Itorero ADEPR mu Karere ka GASABO Rev. KARURANGA.
Abayobozi bashya ba CEP-ULK basengerwa
Mu ijambo rye, Theogene HABUHAZI yagaragaje ibikorwa bya CEP-ULK. Yavuze ko uyu muryango ufite ibikorwa biteguye nk’uko itorero ADEPR rikora, birimo ivugabutumwa, guhumbaza, guhindurira abantu kuba abigishwa no kubarera... Yakomeje kandi avuga yuko CEP yabatije abizera basaga 30.
HABUHAZI Theogene, umuyobozi wa CEP-ULK Masters ageza ijambo ku bitabiriye umuhango
Hakurikiyeho ijambo ry’umuyobozi muri ADEPR ushinzwe ivugabutumwa n’ubuzima bw’Itorero (DEVE) Pastor Alex. Mu ijambo rye, yashimiye abantu bose batanze umwanya wabo bakaza kwifatanya na bagenzi babo Imana yagabiye umurimo. Yakomeje abwira abanyeshuri bose ba ULK bateraniye aho ko bagomba gufasha Abanyarwanda, cyane cyane muri ibi bihe twinjiyemo by’icyunamo bubaka imitima yabo. Nibakora batyo, Imana izabaha umugisha mu masomo yabo no mu gihugu bakoreramo umurimo wayo.
Pastor Alex ageza ijambo ku bitabiriye umuhango wo kwimika abayobozi ba CEP-ULK
Nyuma y’ijambo rya Pastor Alex, hakurikiyeho indirimbo za chorale TURANEZEREWE ya CEP-ULK Day, na Jehovah Joreh. Nyuma y’aho kakurikiyeho umwanya wo gusangira basoza gahunda.
Abitabiriye uyu muhango bafashijwe n’amagambo y’Imana, baranezerewe
Turabashimira gukurikira ivugabutumwa ryaberaga muri ULK Kigali, mukomeze kuryoherwa n’amagambo y’Imana anyura kuri website agakiza.org
Imana ibahe umugisha!


text:
Urwenya-“Nta Bogoshi Babaho”
“Nta Bogoshi Babaho”
Umunsi umwe umupasiteri yajyiye muri salon kwiyogoshesha, maze atangira kuganira n'uwamwogoshaga maze umwogoshi aravugo ati"Imana ntabwo ibaho" maze pasiteri amubaza impamvu imuteye kuvuga ibyo, aramubwi ati " reba uburyo abantu bababayemo,abandi bishwe ninzara nigute wambwira ko Imana ibaho yiba ibaho ibi byose ntibyakabaye bibaho," umupasiteri yitegereza mu muhanda abona umuntu w'umusabirizi ufite
umusatsi mwinshi aramubwira ati "nta bogoshi babaho" undi ati "kubera iki" amuhindura umusazi maze undi aramubwi ati "iyo mubaho waba warogoshe uriya muntu wumukene utagira amafaranga ," undi ati "nuko ataje kubinsaba nakamwogoshe" ,maze pasiteri aramubwira ati "nawe rero ntiwakavuzeko nta Mana ibaho kuko Imana ntisubiza inyuma uyisanze n'uyisanga izakwakira ariko n'utayisanga ntabwo izamenya icyo ukeneye "
Shyiraho Igitekerezo!
Subscribe to: Post Comments (Atom)